text:
Intore z’Urubyiruko rugera kuri 696 rwo mu Mujyi wa Kigali rumaze iminsi ku Rugerero Ruciye Ingando rukorera mu Murenge wa Rusororo ho mu Karere ka Gasabo, kuwa 19 Kamena 2019 rwasuye Ingoro y’Amateka y’Urugamba rwo guhagarika Jenoside.
Nyuma yo kuyisura no guhuza amateka ayigize n’ibyo bigishijwe mu minsi igera kuri 38 bari ku rugerero, bahamya ko batangajwe n’ishyaka n’ubutwari byaranze izari ingabo za RPA zahagaritse Jenoside yakorerwe Abatutsi.
Mu kiganiro bamwe muri urwo rubyiruko bagiranye n’Imvaho Nshya bamaze gusura iyo Ngoro, batangaje ko bakuye isomo rikomeye muri ayo mateka aho Urubyiruko bagenzi babo batanze amaraso yabo batizigama, kugira ngo bagarurire amahoro u Rwanda n’Abanyarwanda bicwaga bazira uko Imana yabaremye.
Munyaneza Claude, Intore yo ku rugerero ikomoka mu Karere ka Gasabo, ati “Gusura iyi Ngoro y’Amateka y’Urugamba rwo kubohora Igihugu, bimpaye kumva neza amasomo y’indangagaciro na kirazira za Kinyarwanda tumaze iminsi twigishwa mu rugerero ruciye ingando. Mvanyemo kandi umugambi wo gukunda Abanyarwanda no gukorera kugira ngo igihugu cyacu gikomeze gutera imbere”.
Ugiraneza Judith, Intore yo mu Karere ka Nyarugenge ati “Icyo nge mvanye muri aya mateka yo ku bubohora u Rwanda, ni uko ngomba kugira uruhare rugaragara rwo kwitangira igihugu no kurangwa n’Ubumuntu mu gihe cyose nkiriho. Nakozweho cyane ubwo nabonaga sitati z’abasore b’abasirikare bo mu ngabo zahoze ari iza RPA, atwaye imbunda arwana urugamba anahetse umwana yarokoye. Nafashe ingamba zo kurangwa n’ishyaka n’ubutwari bwo guharanira amahoro mu gihugu cyange, nkaba natanga icyo byansaba cyose”. Uyu mwana w’umukobwa yibukije ko intero bagenderaho yo kwitangira u Rwanda batizigama, ngo ni yo igomba kubaraga.
Intore Bizimana Moïse wo mu Karere ka Nyarugenge uri ku Rugerero Ruciye Ingando mu Mujyi wa Kigali na we yatangaje ko ngo ahisemo kuzarangwa n’Ubutwari bwo kurengera Abanyarwanda, byanaba ngombwa agatanga ubuzima bwe ku nyungo z’Abanyarwanda.
Ati “Iki kemezo nagifashe nyuma yo kugaragarizwa uburyo abasore 600 bo mu ngabo zahoze ari iza RPA babashije kurwanya ibihumbi by’ingabo za Leta ya Habyarimana, bakabitsinda kandi zari zibakubiye muri CND, ariko bagasohoka barwana bakanahagarika Jenoside yakorewe Abatutsi bicwaga hirya no hino mu gihugu.
Ingamba z’izo ntore ziri ku Rugerero ruciye Ingando zo mu turere 3 tugize Umujyi wa Kigali, zijyanye n’ibyo Médard Bashana, Umuyobozi w’iyi ngoro avuga. Yatangaje ko icyo bifuza ari uko urubyiruko rwasuye Ingoro ku wa 18 Kamena, ngo rwakwigira ku rubyiruko bagenzi babo babohoye igihugu, baakagira indangagaziro 3 z’ingenzi. Izo ni ubumuntu, kwitangira igihugu no kurinda no gusigasira ibyo u Rwanda rugezeho. Ngo harimo kumenya gutandukanya iterambere basabwa uyu munsi, na kiriya gihe cyari kigoye cyane, aho urubyiruko rwa RPA rwamenaga amaraso rugira ngo rurokore ubuzima bw’abicwaga bazira akarengane.


c: text/html

text:
Ubutumwa bugaya igitabo cya Patrick de Saint-Exupéry.
Banyakubahwa,
Nanditse mbashimira cyane kuba mwakoze ikiganiro ku gitabo "LA TRAVERSÉE".
http://http://www.france-rwanda.info/2021/03/debat-autour-du-livre-la-traversee-de-patrick-de-saint-exupery-qui-nie-les-crimes-commis-par-l-armee-rwandaise-au-zaire-congo-docume
Umwanditsi w' iki gitabo nanjye yatumye ngira icyo navuga ku kiganiro.
Nabonye mu ntangiriro z' ikiganiro uyu Patrick yagiranye n' igihe.com afite ubwoba bwinshi bw' uko amashusho (images) ari kuri murandasi ahinyuza ibyo yanditse mu gitabo. Nashoboye gusesengura, nkoresheje inyurabwenge, nsanga yahishuye umugambi/ akagambane bafite ko kuvanaho ayo amashusho na videwo ziri kuri sites za internet cyane cyane YouTube.
Nkaba natanga igitekerezo ko abantu bose babajwe n' aka kagambane bakora uko bashoboye bakubaka archives nyinshi babikaho aya mashusho n' ibindi bihamya biri hirya no hino. Ngirango n' utarize isomo rya Archivistique yagerageza gukora download akabibika kuri ordinateur ye cyangwa kuri back up/flash disk ifite gigabites nyinshi.
Nkimara kumva ikiganiro mwakoze nashoboye kubona iki gitabo. Mu by' ukuri huzuyemo inyandiko z' agasuzuguro. Gusa nubwo umwanditsi yishyira hejuru (arrogance), ntabwo yashoboye kwerekana sources yakuyemo byinshi mu byo avuga. Ntiyashoboye no kwererekana étapes par étape aho abantu banyuze n' ubuzima babayemo. Mu by' ukuri ntiyashoboye kunyura inzira ndende impunzi zanyuzemo: barara rwa ntambi,bamara umwaka wose bagenda bataruhuka bahigwa bukware, baraswa amasasu, amabombe, etc., burira imisozi, bamanuka iyindi, bagenda mu mashyamba y' inzitane baribwa n' inyamaswa, batwikirwa mu mashyamba, barohwa mu migezi, imvura y' amahindu, batemwa,nta mpamba na busa, bicwa n' inzara n' inyota,abandi batwarwa n'indwara, babura uwabatabara. Patrick we yafashe indege, imodoka, moto n' ibindi yitwaje impamba ihagije ahawe n' abamutumye, arara muri hoteli zitandukanye afite itumanaho rihagije afite n' abashinzwe kumueindira umutekano. Mu gitabo cye icyo yakoze ni ukuyobya uburari avangamo dialogues na anechdotes kugirango abone icyo ashyira kuri page.Ndakeka ko abo yabajije yabahawe n' ubutegetsi bw' i Kigali bakaba wa mugani ari ba agents b' intasi basizeyo igihe bari barafashe DRC.
Mu by'ukuri nabonye umuntu akoze critique historique iri sérieuse nta page n' imwe y' igitabo yasigara idataye agaciro.Byibura hari ikinyoma kimwe kuri buri page.
Uretse kwivuga no kurata ibigwi by' abamutumye, hari henshi ashinjanya ibinyoma nta source n' imwe atanze. Kuki atavuze Kajuga Robert ko wumva yatangiriye urugendo iKigali?
Ahandi agahakana gusa ko nta kintu cyabaye ahantu runaka muri Congo kuko yahageze nyuma y' imyaka makumyabiri n' ibiri akabaza abantu atazi niba bari batuye aho hantu.
Byibura iyo ajya kubaza abantu bakiriho yabonye ku mashusho (urugero, Emma Bonino).
Ibintu yakoze ni icyaha cya anachronisme na escroquerie intellectuelle. N' amapages yanditse ni make, biragaragaza ko atakoze un travail fouillé. Iki gitabo kiragaragaza ikibazo uyu mugabo afite. Afite ikibazo ko ukuri kumaze kujya ahagaragara gufite ibimenyetso byinshi cyane bikaba birimo gutuma ibyo amaze igihe kirekire yandika bitakaza agaciro.
Murakoze, mugire amahoro y' Imana.
Par KK

robotstxt: allowed

filter: keep


text:
Abacuruzi b’inyongera musaruro bahawe ibikoresho bibaha amakuru batavuye aho bakorera
Ku bufatanye bwa INNOVE na Hinga Weze batanze ibikoresho by’ ikoranabuhanga ku bacuruzi b’inyogeramusaruro bagera kuri 20 bo mu turere 10 dukoreramo Hinga Weze bizabafasha kumenya amasomo n’amakuru ajyanye n’inyongeramusaruro batavuye aho bakorera.
Mukakomeza Donathile umucuruzi w’inyongeramusaruro utuye akanakorera mu murenge Nkomane, akarere ka Nyamagabe ari mu bahawe ibi bikoresho by’ikoranabuhanga avuga ko bizamufasha kwibuka amahame n’imirongo ngenderwaho mu gukora ubucuruzi nyongeramusaruro bw’umuga mu buryo bw’ikoranabuhanga aho azajya akurikirana amasomo y’imikoreshereze y’inyongeramusaruro atavuye aho ari. Kuko ashobora kwiga atavuye mu kazi ngo aze kubyigira i kigali aturutse Nyamagabe. Bityo ngo akazi ke ntikazadindira kandi n’amafaranga yakagombye gutanga mu rugendo n’igihe yakoreshaga azabikoresha mu bindi.
Aragira ati “ urumva iyo mfashe umunsi umwe cyangwa ibiri ntari mu kazi nahasize umukozi cyangwa se nakinze ntibizongera kubaho nzajya nkurikirana amakuru nkoresheje ikoranabuhanga.“ Ikindi nuko iri koranabuhanga azanaryigisha abakozi bakorana.
Ngabonziza Ange umuyobozi wa koperative y’abacuruzi b’inyongeramusaruro akaba n’umucuruzi w’ingeramusaruro akorera mu mirenge ya Gashali, Rugabano na Rubengera mu karere ka Karongi avuga ko yajyaga afata umwanya munini ava iwe mu ntara, aje kwiga i Kigali agasiba gucuruza none ngo hamwe n’ikoranabuhanga rishya azajya ahugurwa yicaye mu maduka rye.
Ati “ n’igisubo bitewe n’amafaranga bitwara, twigaga bikeya ariko hamwe n’ikoranabuhanga tuzajya tubasha gukurikirana amasomo menshi cyane ajyanye n’imicungure y’amaduka yacu, gucunga igishoro, gufata neza abakiliya, kumenya amoko y’imiti mishyashya ijyanye n’igihe tugezemo, imbuto zigenda ziza ku isoko, kumenya niba imiti itararengeje igihe, kuba tutayigura yararengeje igihe cyangwa ngo tuyihe abahinzi.” Ibi byose tuzajya tubikora twicaye mu maduka iwacu.
Umuyobozi w’umushinga Hinga Weze, Daniel Gies aragira ati” twerekanaga ikoranabuhanga rishingiye mu kwigisha abacuruzi b’inyongeramusaruro batavuye iwabo ngo baze mu ishuri I Kigali cyangwa natwe tubasange aho bari.” Iri korabanuhanga barikesha INNOVE company iba Texas muri Leta Zunze Ubumwe z’ Amerika ifasha abacuruzi b’inyongeramusaruro kubona amasomo bari iwabo. Gies avuga ko ubusanzwe guhugura abakozi b’inyongeramusaruro bihenze kuko bisaba kwishyura hotel amafaranga y’ingendo rimwe na rimwe hakazamo no kubacumbikira, iri koranabuhanga rikaba ari igisubizo.
INNOVE ifatanije na Hinga weze ikaba irimo kubigerageza kugira ngo irebe ko byazagera ku bantu benshi ndetse bigatanga umusaruro.
Iri koranabuhanga risaba telefone igezweho ya smart phone, internet na email.
Hinga weze ni umushinga watangijwe ku bufatanye n’ikigo cy’igihugu gishinzwe guteza imbere ubuhinzi n’ubworozi RAB ku nkunga y’umuryango w’abanyamerika wita ku iterambere mpuzamahanga USAID , ukaba wibanda ku buhinzi no kunoza imirire.


text:
Abatuye n’abakorera mu Karere ka Muhanga baravuga ko bishimira imyanzuro iherutse gufatwa n’Inama y’Abaministiri yo kwimurira bimwe mu bigo bya Leta mu mujyi wa Muhanga nk’umwe mu mijyi yunganira Kigali.
Ibi ngo bizatuma abakorera i Muhanga barushaho kwegerwa kandi babone serivisi hafi kandi uwo mujyi urusheho guteza imbere.
Akarere ka Muhanga ni hamwe mu hazimurirwa ibigo 2 ari byo Ikigo cy’igihugu gishinzwe guteza imbere amakoperative (RCA) n’Ikigo gishinzwe kongerera ubushobozi abakozi ba Leta(RMI).
Abakorera mu Mujyi wa Muhanga bavuga ko kuzana ibigo muri uwo mujyi bibafitiye inyungu kuko bazabona serivisi hafi, amahugurwa kandi ubukungu bwiyongere.
Manirarora Vianney uba muri koperative Karame Rwanda yagize ati ”RCA nihagera izatugira inama kandi tuzabasha no kugaragaza uko koperative ikora ibe yatwunganira. Ikindi RCA nitwegera tuzubaka ikintu gikomeye kandi kizaramba n’abandi babe bakibonaho inyungu.”
Nkundimana Emmanuel, umumotari muri uyu mujyi asanga azabyungukiramo.
Ati ”Nko kuva mu Mujyi wa Muhanga ujya kuri RIAM ni amafaranga 500, hari n’abagenzi bazajya baza bagana aho RCA izaba yarimukiye, kuri twebwe abagenzi bazajya binjiza mu mifuka y’abamotari. Izo ni inyungu ku mabotari.”
Hitimana Jean Pierre uyobora ECOTAMOMU ati ”Dukenera cyane RCA kuko hari ubujyanama bugomba kuduhora hafi ariko no gukenera ibyangomba, biratworoheye kuko twajyaga kubishaka i Kigali bikadutesha akazi, ibigo nibitwegera bizatuma tudahuzagurika mu mikorere, ugize ikibazo azajya ajyayo bamugire inama kandi akomeze n’imirimo.”
Umuyobozi w’Akarere ka Muhanga, Uwamariya Béatrice avuga ko kuba ibigo 2 bya Leta bizaza gukorere muri ako karere bizahazana iterambere na serivisi.
Ati ”Kubera ko tumaze kugira amakoperative manini akeneye inama ndetse n’ubugenzuzi. Tuzafatanya n’ibyo bigo kandi bizafasha n’utundi turere kuko nk’umuntu wavaga kure ajya gushaka serivisi i Kigali azajya ahinira hafi. Ikigo cya RMI na cyo ni uko hashyizweho uburyo bushya bwo kwigishirizamo amasomo y’igihe kirekire cyangwa kigufi, tuzagira abagenda aha byongere ishoramari, ariko n’amahoteli azabona abakiriya.”
Umuyobozi Mukuru wa RCA, Prof Jean Bosco Harerimana mu kiganiro kuri yavuze ko imyiteguro yo kwimurira serivisi i Muhanga bizateza imbere ako karere kandi ngo amabwiriza nashyirwa ahagaragara ngo ikigo cyiteguye kuzimuka.
Ati “Iyi gahunda yo kutujyana mu ntara ni gahunda twishimiye kuko ifite ibyiza binyuranye, icya 1 bigiye kuzatuma amakoperative tuzaba twegereye azatuba hafi tuyahoremo. Ikindi kandi ku bijyanye n’ubukungu abantu bajyaga badusanga i Kigali bazagarukira i Muhanga yongere ubukungu, ikindi abakozi bazaba i Muhanga byongere ubukungu muri kariya karere. Gusa dutegereje mabwiriza mashya kandi turiteguye.”
Ku itariki ya 29 Nyakanga uyu mwaka, ni bwo Inama y’Abaministiri yafashe icyemezo cyo kwimurira bimwe mu bigo bya Leta mu mijyi yunganira Kigali. Mu Karere ka Huye hazimukira ibigo bya Leta 5 birimo igishinzwe guteza imbere ubuhinzi n’ubworozi, RAB, Inama y’Amashuri Makuru na kaminuza, HEC, ikigo cy’igihugu cy’ingoro z’umurage w’u Rwanda, Servisi z’ikigo cy’ubushakashatsi mu by’inganda, NIRDA, Inteko Nyarwanda y’Ururimi n’Umuco, RALC, ndetse n’Ikigo cy’Igihugu gishinzwe guteza imbere imyuga n’ubumenyingiro, WDA.


text:
Yanditswe na Ndamira Jean de Dieu
Uyu munsi ndabatura indirimbo yitwa El Lute ya Boney M
Dore amwe mu magambo ayirimo:
…………………………………………………………………………………….. He had only seen the dark side of life
The man they called El Lute
And he wanted a home just like you and like me
In a country where all would be free
And then freedom really came to his land
And also to El Lute
Now he walks in the light of a sunny new day
The man they called El Lute……….
NDAMIRA
Episode 7
Ubwo nararyame ndasinzira cyane cyane kuko nari naniwe cyane. Saa kumi n’imwe za mu gitondo nari nakangutse ntangira gufatisha imbabura. Ntabwo byangoye kuko bari banyigishije uburyo babika amakara akageza ejo acyaka ukabona gufatisha imbabura. Imbabura narazakije ubwo niko n’abandi bakozi bakomeje kuza, akazi turagatangira.
Abakiriya ubwo batangiye kuza nanjye mpita nsubira mu mazi ntangira koza ibyombo. Uwo munsi wagenze neza nari namaze no kumenyerana n’abakozi bose nta kibazo gihari. Iminsi yarahise indi irataha, Gatera akajya asimbuka akambaza uko bimeze nkamubwira ko byose ari sawa sawa.
Igihe cyarageze na ba bana bazaga gufata ibiryo turamenyerana, bambwira ko ibyo biryo baba babyishyuye, birandakaza cyane nibaza ukuntu nkora abandi bakishyuza ubwo nahise mbihagarika. Abo bana mbabwira ko bazajya baza gufata ibiryo ku buntu ntacyo bishyuye. Abana barabinkundiye bakajya baza ninjoro akazi karangiye bakanganiriza tukota, bakambwira amakuru yabo rimwe na rimwe bakamfasha imirimo nko gukoropa no koza amasafuriya.
Abo bana twaramenyeranye cyane tuba inshuti ku buryo hari igihe nagendaga nkararana nabo ku rubaraza. Umunsi umwe hari igihe aba GD (Gendarmes) bari ku irondo batunyuzeho turyame bakajya batujomba imbunda ku maguru, jyewe kuko ntari nagasinzira mba neguye umutwe bamurika itoroshi mu maso, maze baravuga ngo uyu we ni mushya ntabwo aramenyera iseta. Nta kindi bakoze bahise bikomereza akazi kabo. Gusa ari jyewe cyangwa abo ba GD nta numwe wari uzi ko umwe mu bakomanda babo bakuru hari aho twigeze guhurira, aha ndavuga Major KINYONI Stanislas wa wundi wanjyanye bwa mbere mu kigo cy’imfubyi kuko yari umwe mu bayobozi bakuru ba Gendarmerie.
Iminsi yakomeje kwicuma ngenda menyera akazi, iminsi ya noheri n’ubunani yansanze aho. Hari igihe ibintu byabaga bibi iyo habaga habaye ibikorwa bigendanye na politike hafi aho. Hakurya yacu hari ku gasozi kitwaga ku Karambo, aho habaga interahamwe zikomeye cyane, hakuno Sodoma aho twari turi habaga cyane aba JDR (urubyiruko rwo muri MDR), hari igihe banyuzagamo bagahangana ubwo induru zikirirwa zivuga.
Mu ntangiriro z’ukwezi kwa mbere 1994 naje kongera kurwara marariya, kubera kurara ntiyoroshe no kurara ku mabaraza rimwe na rimwe byamviriyemo marariya. Umunsi wa mbere ntangiye kwiyumvamo uburwayi, narihanganye nkeka ko wenda byaba ari umunaniro, ariko ku munsi ukurikiyeho numva birakaze mpita mbimenyesha patron wanjye bitaga mwarimu Issa, nawe arankundira ahita ampa amafaranga yo kwivuza. Nagiye kwa muganga i Gikondo ku kiriziya ahari ivuriro, baransuzuma bansangamo nyine marariya banyandikira imiti ndayigura.
Bimwe mu bihe byangoye mu buzima bwanjye n’icyo gihe narwariyemo marariya kirimo. Ntaho nari mfite ndyama, kuko mu gikoni habaga hari gukorerwamo imirimo sinari kubona aho ndyama. Ubwo namanukaga hepfo ku marembo ya MAGERWA hafi aho hari utwatsi twiza maze nkaturyamamo. Isaha yo kunywa imiti yarageraga nkazamuka kuri restaurant nkayinywa nkagaruka nkicara ku rubaraza, byakwanga ngasubira muri twa twatsi kuri MAGERWA. Iyo byageraga ninjoro nageragezaga gutunganya aho ndyama gusa shenge ba bana bakamba hafi, birumvikana ko wa musazi ntacyo yari kumarira uretse gusa ko yararaga aseka bukamukeraho.
Ntabwo natindanye uburwayi kubera ko marariya nayifatiranye itarakura. Gusa mu burwayi bwanjye nafashe umwanya wo kwitekerezaho, icyo gihe numvaga ndi jyenyine ku isi. Nasubije ibitekerezo inyuma nibuka ibihe byanjye byose byashize, nibuka umunezero wose, umubabaro wose mbese byose ndabyibuka, maze gutekereza ibyo byose nafashe umwanzuro wo kutazasubira mu kazi ko muri Restaurant.
Gusa nagize ikibazo aho nzerekeza, nanyujije intekerezo mu bantu bose bashoboka, ariko mbona nta n’umwe wanyakira. Icyashobokaga cyonyine ni ukujya muri komini aho Papa yavukaga, aho nari mpazi i Musange ku Gikongoro mu gace bita mu Ijenda. Hariyo bashiki be na barumuna be kandi barankundaga cyane. N’ubwo bwose hari mu cyaro kibi abenshi batunzwe no guhinga, ariko nta yandi mahitamo nari nsigaranye, abantu bo muri famille bari batuye i Kigali bose nta n’umwe washoboraga kunyakira kuko nari nariswe umuntu mubi, ikirara, umujura n’ibindi bibi byinshi.
Ubwo umwanzuro narawufashe nari maze no kugarura agatege, ku Gikongoro nari mpazi kuko muzehe (papa) akiriho twakundaga kujyayo, na nyuma gato amaze kwitaba Imana najyiyeyo ngiye gufata indangamuntu marayo ukwezi.
Nahise njya kureba Gatera wari warandangiye ako kazi musobanurira ko numva akazi kananiye, ko yamfasha kwishyuza ayo nari ngezemo nkigendera. Gatera yansabye kujya kubibwira Issa yakwanga kugira icyo amfasha akabona kujyayo. Issa naramurebye musezeraho mubwira ko nshaka kujya kwivuriza iwacu (ntabwo yari azi ibyanjye), ntiyangoye yahise anyumva ambaza igihe natangiriye akazi ndamubwira, mbona akoze mu kabati ampereje amafranga 2500 Frw, ndatungurwa, icya mbere cyantunguye ni uko nari nziko aribumpe igice cyayo twavuganye kuko nari ntaramara ukwezi. Icya kabiri ni uko yampaye menshi kandi twari twumvikanye 1500 Frw. Icya gatatu cyantunguye ni uko atankase ayo yamvuje. Ntabwo nabitinzeho nafashe amafranga nyakubita umufuka ndamushimira ndamusezera. Ubwo nahise manuka mbibwira Gatera, nawe biramutangaza. Gatera nawe nahise mwishyuza amafaranga nari narakoreye mu kazi k’ubuyede nari narakoze ku nzu ye ataranzana aho ngaho,yanshubije ko azayampa bukeye anambwira ko nitegura nkajya kurara iwe.
Ubwo narasohotse njya ahantu hafi aho bagurishaga inkweto, ntoranya mo inziza hamwe n’amasogisi ndishyura ngaruka kuri Restaurant mfata imyenda yanjye njya kuri depot ya Gatera ntegereza ko barangiza akazi, ubwo nange ariko nubwo nari mfite intege nke narafashaga uko nshoboye.
Gatera yari afite ingo 2, urugo rukuru rwari i Remera mu nsi yo ku giporoso ku muhanda ujya i Kanombe aho bitaga ku cyapa cya Mutzig, urundi rugo rwabaga aho MAGERWA. Umunsi umwe yararaga MAGERWA uwundi akarara i Remera ku cya Mutzing. Ubwo nakomezaga gutekereza ukuntu nzajya ku Gikongoro, aho bategera imodoka nari mpazi mbega bwari butinze gucya gusa ngo mpafate.
Ahagana mu ma saa mbiri z’ijoro nibwo akazi karangiye, Gatera arambwira ati injira mu modoka tujyende. Uwo munsi yagombaga kurara i Remera. Twahagurutse MAGERWA, twerekeza i Remera, turi mu nzira tugenda, nibwo Gatera yampishuliye ko yifuza ko naza kuba iwe nkajya mperekeza abana be kujya ku kushuli. Abo bana be Fils na Fiston bigaga kuri primaire yo kuri APADE. Ubwo rero kubera ikibazo cy’umutekano muke waterwaga n’urubyiruko rw’amashyaka, byari ngombwa ko hagomba kuboneka umuntu wajya uherekeza abana ku ishuli. Nubwo bwose nari niyemeje kujya ku Gikongoro, byari amaburakindi, ntabwo rero nari kwitesha ayo mahirwe nari mbonye yo kuguma i Kigali. Nta kindi nakoze uretse kumwemerera. Twageze mu rugo dusangayo umudamu we, aratwakira, abana nabo ndababona ndabasuhuza, ubwo twafashe amafunguro ya ni mugoroba, Gatera asobanurira umudamu we iby’uwo mukozi mushya azanye mu rugo, ubwo nanjye mbirwa ko amafranga nakoreraga muri Restaurant ariyo nzakomeza guhembwa. Birangiye byose Maman Fiston niko bamwitaga anyereka aho kuryama.
Byari umunezero kuri jyewe kuko nari maze igihe kinini ntaryama ahantu heza, ikindi kandi ibyo kujya ku Gikongoro byari bihindutse. Nubwo bwose bashiki ba muzehe n’abavandimwe bankundaga cyane, ariko hariyo ubuzima bugoye pe. Nari narigeze kubasura mpamara ukwezi ariko isuka yari igiye kumpitana, byari umugisha kuri jyewe kuba nari mbonye amahirwe yo kuguma i Kigali.
Nari nabwiwe amasaha abana bagomba kugira ku ishuli, ubwo Gatera yaranzinduye ampereza amafranga 500 ngo njye kugura ibintu nteke abana bajye ku ishuli banyweye igikoma. Nubwo bwose ubwo twavaga i Gikondo tuza i Remera Gatera yari yanze kubimbwira akambwira guherekeza abana ku ishuli gusa, ariko mu by’ukuri ni akazi k’ubu houseboy nari ngiye gukora, ubwo nyine namwe murabyumva nanze kuvuga umuboyi.
Nagiye ku kabutike kari hafi aho ndahaha, ngarutse nsanga madamu we yafatishije imbabura yashyizeho amazi, Gatera we yari yamaze kugenda. Namuhaye ibyo nzanye, arambwira ngo ninkomereze aho yari agereje ambwira ko ubutaha ngomba kujya nzinduka cyane ngafatisha imbabura. Ubwo nyine nabikoze nihuta igikoma kiba kirahiye, nawe yarimo gutegura abana, byose birangiye twafashe urugendo abana ndabaherekeza mbageza ku ishuli mpita ngaruka.
Ngeze mu rugo natunguwe no kubona ikirundo cy’imyenda kuri robinet, ubwo nahise mpabwa amabwiriza yo gutangira gufura imyenda, kandi nkabikora nzirikana ko saa tanu ngomba kujya ku ishuli kuzana abana kandi bakagera mu rugo bagomba guhita bajya ku meza, ibyo byose ni njyewe byarebaga rero.
Imyenda yari myinshi, yanduye harimo iyapfubye mbese cyari ikizami. Nashatse kubivamo ngo mpite nigira ku Gikongoro nk’uko nari nabipanze mbere, ariko nakubita agatima ku isuka yaho ukuntu yamvunnye kandi nari umushyitsi kuko nahingaga ku bushake bwanjye, natekereza rero ukuntu iby’ubushyitsi nibirangira nkaba umuturage usanzwe bizangendekera maze ibikoba bikankuka.
Sinzi ukuntu nibutse ko mu mwaka wa 7 n’uwa 8 twize imyuga irimo guteka no kumesa, ubwo mpita niyegereza amabase ntangira gufura nkurikije ibyo nize mu ishuli. Burya ngo uwiga aruta uwanga, kandi ngo ubwenge niyo butaba bwinshi cyane ariko ari bwiza bubasha gukiza nyirabwo. Natangiye kuvangura imyenda nkurikije amabara; uko yanduye; ivamo irangi niritavamo, ubwo mba ntangiye akazi. Mu gihe gito cyane imyenda nari nyicogoje. Ubwo mba mfatishije imbabura ntangira gutegura ibyo abana baza gufungura. Ntibyatinze isaha yo kujya kuzana abana iba irageze, mabuja aranyibutsa, ubwo mba ndakarabye njya kuri APADE kuzana abana.
Nagezeyo nsanga abana batarasohoka ariko ntabwo byatinze baba baraje. Nkurikije uko nababonaga mu maso, bari banyishimiye. Bari bahawe amabwiriza yo kunyereka inzira z’ubusamo, n’izindi umuntu yanyuramo haramutse habaye ikibazo cy’umutekano muke. Inzira zose abana bari bazizi, uwo munsi twaciye mu nzira imanukira munsi yo kuri Goodyear igatambika ikagera mu Nyakabanda, igakomeza mpaka kugera ku Giporoso. Twageze mu rugo duhita tujya ku meza, birangiye mpita nkomereza ku myenda. Ntabwo byatinze kuko n’ubundi nari nayicogoje.
Ubwo byageze ku masaha ya nimugoroba, Maman Fiston abwira abana kujya kunyereka ku Giporoso aho ibintu byiza kandi bihendutse biri, ubwo turahaha ndaza ntegura ibya nimugoroba, basi ubwo akazi gashya mba ndagatangiye.
Biracyaza…….
Inama cyangwa Inyunganizi nyandikira kuri:
Whatsapp: +254790617702
Email: lbe125@yahoo.fr
Izindi nyandiko wasoma


text:
Nka nyiri imbwa, birashoboka ko wumva ubabaye kubintu bimwe kubyerekeye amatungo yawe, ni ukuvuga guta umusatsi.Dore zimwe mu nama zawe:
- 1.Kunoza imirire kandi ugerageze kutagaburira ibiryo bimwe cyangwa ibiryo byinshi bikangura igihe kirekire.Niba ugaburira imbwa yawe gusa ibiryo nkibi, bizagutera kumeneka bidasanzwe umusatsi wimbwa.Ugomba kwitondera cyane kugaburira amatungo yawe ibiryo birimo intungamubiri nyinshi, nka proteyine, vitamine, ibinure bikwiye;
- 2. Kugabanya gufata isukari: imbwa ntishobora gusya neza isukari nyinshi kandi izegeranya mumubiri wabo, bigatuma uruhu numusatsi biba bike;
- 3. Komeza kwiyuhagira bisanzwe: ugomba koza amatungo yawe mugihe gisanzwe, iminsi 7-10.Gukaraba kenshi bizongera icyo kibazo;
- 4. Kurwara-kuruma buri gihe, muri rusange amezi 2 rimwe: Niba imbwa ifite parasite nyinshi mumubiri, izashushanya kugirango igabanye ibimenyetso byo kwandura, bizatera umusatsi.
Kurikiza izi nama, nzi neza ko uzasanga ibintu byifashe neza.
Igihe cyo kohereza: Kanama-02-2022


text:
Gufungura Inyuguti Byose bitangirana no gushimira. Urukurikirane rw'amabaruwa afungura yerekana imyuga: Memento ntabwo ari igikoresho gusa ahubwo ni urukurikirane rw'ibintu byerekana ugushimira k'umukoresha n'ibyiyumvo. Binyuze mubisobanuro byibicuruzwa n'amashusho yoroshye yimyuga itandukanye, ibishushanyo nuburyo bwihariye buri gice cya Memento gikoreshwa giha umukoresha uburambe butandukanye kumutima.
Izina ry'umushinga : Memento, Izina ryabashushanya : Bryan Leung, Izina ry'abakiriya : Bryan Leung.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
Umushinga Masenge Mba Hafi wakuye mu bwigunye abangavu babyaye imburagihe
Mu kurwanya inda z’imburagihe mu bangavu n’ingaruka zazo mu muryango nyarwanda, akarere ka Kayonza k’ubufatanye n’umushinga Masenge mba hafi bateguye igikorwa cy’iminsi 3, hagamijwe kurinda ihohoterwa n’abahuye n’ikibazo ngo babone ubufasha mu mategeko.
Ubu bukangurambaga bw’iminsi 3 mu kurwanya isambanywa ry’abana bwateguwe ku bufatanye bwa Learn Work Develop (LWD), Akarere ka Kayonza na Police y’Igihugu ishami ryo kurwanya ihohoterwa.
Nyirarukundo Denise w’abana 2 wo mu Kagari ka Rukara yavuze ko umushinga Masenge mba hafi wabafashije cyane, kuko babigishije kwitinyuka bagakora, kujya mu matsinda, korora, gucuruza ukajya mu isoko no kudoda. Yanagize ati “badufasha kutubonereza urubyaro, bakaduha puridansi, ibinini, bakatwigisha no kubara ukwezi kwacu tukabimenya kandi babidufashamo ku buntu ntakiguzi”.
Nyirarukundo yageze muri Masenge mba hafi afite imyaka 16, ahantu avuga ko yungukiye byinshi. Aho yagize ati “ ikintu cya mbere sinarinzi gukora, nari umuntu babwira bati akira amafaranga 5000 nkumva ko ntangaruka ariko kuva ngeze muri Masenge mba hafi, namenye ko iyo ukoze nta muntu wakwinjirira mu buzima bwawe ngo amenye uko ubayeho, byatumye nganira na bagenzi banjye nkumva ibibazo bafite, bituma numva ibyanjye byoroshye mbasha kubisohokamo, ubu ndi umudozi njyana imyenda ku isoko”.
Mukamutara Vestine wo mu mu mudugudu wa Buyonza, akagari ka Rukara ni mukuru w’abakobwa, akana n’ubakobwa wabyaye inda y’imburagihe. Yavuze ko bamuhisemo kugira ngo azajye avugira abakobwa aribo bita barumuna babo ku kibazo byose bagize. Yagize ati “Mbafasha uko nshoboye, kuko ubuzima nanjye mba narabunyuzemo, nkababwira ko ubuzima butarangiye. Ntitukiheza, inda zaragabanutse, uburara bushobora kudushora mu busambanyi bwaragabanutse.Batubwira ko nubwo twabyaye tutagomba kwiheba, ngo twiheze, tugomba kwiyumvamo imbaraga”.
Uwambayinema Jeanine wo mu Mudugudu w’Uruyenzi, Akagari ka Rukara, Umurenge wa Rukara ni Masenge w’abakobwa, yavuze ko basanga imiryango yagize ikibazo cyo kugira abana batwita ari batoya cyangwa se ari na bakuru, bakayigisha ko umwana wese ari nkundi niba umwana atwaye inda amahirwe ye atarangiriye aho.
Yagize ati ”Twihanganisha abo babyeyi, tukabigisha ko niba umwana amaze kumenya gufata icyo kurya nicyo kunywa, umwana wabyaye agomba gusubira ku ishuri”. Ikindi nuko bafasha uwahuye n’ikibazo kwiyakira, ntabe wenyine, uwahuye n’ubwandu akabona imiti kugira ngo ubuzima bukomeze.
Jean Claude Mwiseneza ni Umuyobozi wa Learn Work Develop (LWD) mu Rwanda yavuze ko Umushinga “Masenge mba hafi”, urimo ibikorwa bikubiye mu bice 3. Guteza imbere umuryango, kurwanya ihohoterwa rishingiye ku gitsina no kurinda uburenganzira bw’umwana. Abagenerwabikorwa bakaba bari mu byiciro 4.
Yagize ati “Tumaze iminsi 3 dukorana na Police ishami rishinzwe kurwanya ihohoterwa, abakorera bushake badufasha mu mushinga wa “Masenge mba hafi” bo mu Midugudu, barimo ba masenge na bakuru babakobwa. Kubufatanye n’ubuyobozi inda z’imburagihe zirimo ziragenda zigabanuka, ingamba dufite ni uko bimanuka bikagera kuri 0”.
Umuyobozi muri Police y’Igihugu mu Ishami rishinzwe kurwanya ihohoterwa mu Rwanda, ACP Muhisoni Rose, yasabye abahohotewe gutangira amakuru ku gihe, anasaba bakuru b’abakobwa kwegera barumuna babo, bakabigisha kuko hari ijoro ryanze gucya kuribo, bakareka umuco wo gucece, bakaba abavugizi baho batuye, kandi asaba ababyaye kutazongera kwishora mu ngeso mbi ahubwo bakaba intangarugero, bandebereho, buri wese akaba ijisho rya mugenzi we.
Yakomeje agira ati “Mutange amakuru haba ku ngo zifite amakimbirane kuko hari aho bituma abana bishora mu ngeso mbi no mu biyobyabwenge. Abahuye n’ikibazo bakivuge kuko dufite ubuyobozi bwiza. Uwahohotewe agera ku Isange One Stop mbere y’amasaha 72 bakamuha imiti imubuza gusama, nimubuza kwandura agakoko gatera SIDA kandi bakamuha ubuvuzi kubuntu.
ACP Muhisoni Rose yunze ati “Umwana ni ukuva agisamwa kugera ku myaka 18, ntabwo aba yakwifatira icyemezo, aba akirerwa, ntahohoterwa iryo ariryo ryose agomba gukorerwa. Uwo hejuru y’iyo myaka aba afashwe ku ngufu kandi ntibikuraho ko uwabikoze akurikiranwa mu gihe uwahohotewe akidegembya ntashobora kubireka”.
Umuyobozi w’akarere ka Kayonza, Murenzi Jean Claude yavuze ko abenshi babyaye inda z’imburagihe. Asaba kudahishira ababateye inda kuko ababyeyi bamwe babihishira ngo batifungishiriza abakwe, kandi ataribyo. Yanasabye aba bakuru b’abakobwa kuganiriza barumuna babo ibyo bahuye nabyo, ufite ikibazo akakivuga mu buryo bwihariye, bagatangira amakuru ku gihe n’ababyaye bagasubira mu ishuri kuko baba bakiri bato.
Aho yagize ati “Mutange amakuru kubabateye inda kuko ni icyaha, kubakurikirana bikaba inshingano zacu k’ubuyobozi, niba mushaka ko dutsinda iki kibazo tugomba kugifatanya tukakirwanya, tukagitsinda kuko ikibi ntigishobora kunesha icyiza”.
Learn Work Develop (LWD), igiye kumara igihe cy’umwaka ishyira mu bikorwa umushinga “Masenge mba hafi” iterwa inkunga na RGB (Ikigo cy’Igihugu cy’Imiyoborere) k’ubufatanye na UNDP.
Abagenerwa bikorwa ba Masenge mu Murenge wa Rukara ni 344. Masenge mba hafi ifatanya na LWD kugira ngo bakore ubukangurambaga mu kurwanya isambanwa ry’abana no kurwanya inda z’imburagihe mu bangavu n’ingaruka zazo mu muryango nyarwanda.
Mu rubohero bahaherwa inyigisho n’ubundi bufasha burenga icumi, harimo ubujyanama, kwigarurira icyizere, kubaha inyigisho zijyanye n’ubuzima bw’imyororokere, kwizigama no kurera abana neza.


text:
Girl Effect Rwanda/Ni Nyampinga irashimira inzego zitandukanye zigira uruhare mu guteza imbere imibereho myiza n'ubushobozi by'umwana w'umukobwa. Ku nkunga y’Ikigo gishinzwe Inkingo ku Isi (Gavi), ku bufatanye na Ministeri y'Uburezi, binyuze mu Kigo k’Igihugu gishinzwe Uburezi (REB) twateguriye urubyiruko rw’abangavu uburyo bworoshye bwo kubona amakuru kuri murandasi (Internet) yakwifashishwa nk’inyongerabumenyi mu byo basanzwe biga ku ishuri. Ayo makuru abafasha kumenya uko birinda ababashuka bagamije kubangiriza ahazaza habo heza, kumenya ibijyanye n’ubuzima bw’imyororokere, uko bakwirinda ihohoterwa ribakorerwa, ubumenyi ku kamaro ko gufata inkingo zose n’imirire myiza kuva umuntu ari umwana kugeza abaye umwangavu. Harimo n'izindi nkuru zigamije kubaremamo kwigirira ikizere no kwiyubakamo ubushobozi.
Intego yacu ni ukubaka umukobwa wiyumvamo ubushobozi bwo kwifatira ibyemezo bimubereye bituma amererwa neza, kwiyubakamo ikizere no gutegura ahazaza habo heza, bafatanyije na basaza babo ndetse n’umuryango wose muri rusange.
Dushishikariza abakobwa kugira uruhare mu kwihitiramo ibyerekeranye n’ubuzima bwabo, imyigire, ndetse no kwiteza imbere mu bukungu, tubereka urugendo rw’ababigezeho bafatiraho urugero.


text:
IGICE CYA 26
Impamvu gukora ibyiza bitajya bitworohera
IYO Sawuli yakoraga ibintu bibi, ni nde wishimaga?— Byashimishaga Satani. Icyakora, n’abayobozi b’idini b’Abayahudi na bo barishimaga. Ku bw’ibyo, igihe Sawuli yahindukaga umwigishwa w’Umwigisha Ukomeye akaza kwitwa Pawulo, abo bayobozi b’idini batangiye kumwanga. None se, waba wiyumvisha igituma bitorohera umwigishwa wa Yesu gukora ibyiza?—
Igihe kimwe, umutambyi mukuru witwaga Ananiya yabwiye abantu ngo bakubite Pawulo urushyi. Ndetse hari n’igihe Ananiya yigeze gushaka gufungisha Pawulo. Pawulo amaze kuba umwigishwa wa Yesu, yahuye n’ingorane nyinshi cyane. Urugero, hari nk’igihe abantu babi bigeze kumukubita, maze bashaka no kumwicisha ibibuye binini.—Ibyakozwe 23:1, 2; 2 Abakorinto 11:24, 25.
Hari abantu benshi bagerageza kudukoresha ibintu bidashimisha Imana. Dore rero ikibazo ubaufite: ukunda ibyiza mu rugero rungana iki? Mbese, waba ukunda ibyiza cyane ku buryo wakwemera kubikora n’iyo abandi bakwanga ari ibyo baguhora? Ibyo bisaba ubutwari, si byo se?—
Ushobora kuba wibaza uti ‘ese birashoboka ko abantu banyanga bampora gukora ibyiza? Ahubwo se ntibyagombye kubashimisha?’ Wowe ubona ko byagombye kubashimisha. Incuro nyinshi, abantu bakundaga Yesu kubera ibintu byiza yakoraga. Igihe kimwe, abaturage bose baje imbere y’inzu Yesu yari acumbitsemo, bazanywe no kureba ukuntu akiza abantu barwaye.—Mariko 1:33.
Icyakora, hari igihe abantu bangaga ibyo Yesu yabaga yigisha. Nubwo ibyo Yesu yigishaga byose byabaga ari ukuri, hari abantu bamwangagabikomeye, bamuziza gusa ko avuga ukuri. Umunsi umwe, abantu b’i Nazareti, aho Yesu yakuriye, baramurakariye. Yesu yari yagiye mu isinagogi, ni ukuvuga ahantu Abayahudi bahuriraga kugira ngo basenge Imana.
Yesu amaze kugera mu isinagogi, yatangiye kwigisha abantu ashingiye kuri Bibiliya. Abantu babanje kwishimira ibyo yababwiraga. Batangajwe n’amagambo meza yavaga mu kanwa ke. Abari aho byarabagoye kwemera ko Yesu ari we wa mwana bari bazi, wakuriye mu mujyi wabo.
Hanyuma ariko, hari ikindi kintu Yesu yaje kuvuga. Yavuze ko hari igihe Imana yigeze gukunda abantu batari Abayahudi. Yesu amaze kuvuga atyo, abari mu isinagogi bararakaye. Waba uzi icyatumye barakara?— Batekerezaga ko ari bo bonyine Imana yakundaga. Batekerezaga ko bari beza kuruta abandi bantu. Byatumye rero banga Yesu, bamuhora ibyo yari avuze. Waba uzi icyo bashatse gukorera Yesu?—
Bibiliya igira iti ‘bafashe Yesu, bamujyana hanze y’umujyi. Bagezeyo, baramufashe bashaka kumuhirika ku manga y’umusozi muremure kugira ngo apfe! Icyakora, Yesu yarabacitse, arigendera.’—Luka 4:16-30.
Mbese, iyo ibyo biza kuba ari wowe byabayeho, wari kuzigera wongera kubwira abo bantu iby’Imana?— Byari kugusaba ubutwari, si byo se?— Nyamara, hashize hafi umwaka umwe Yesu yongeye gusubira i Nazareti. Bibiliya igira iti ‘yatangiye kubigishiriza mu masinagogi yabo.’ Yesu ntiyigeze atinya abantu bangaga Imana ngo bitume areka kubabwira ukuri.—Matayo 13:54.
Ikindi gihe ku isabato, Yesu yari ahantu hari umugabo unyunyutse ukuboko. Imana yari yarahaye Yesu ubushobozi bwo gukiza abantu indwara. Ariko bamwe mu bantu bari aho bashatse kubuza Yesu kumukiza. Umwigisha Ukomeye yabigenje ate?— Yabanje kubabazaati ‘muramutse mufite intama, ikagwa mu rwobo ku isabato, mbese, ntimwayikuramo?’
Birumvikana rwose ko bayikuramo, yewe, n’iyo haba ari ku isabato, umunsi ubusanzwe baruhukagaho. Ku bw’ibyo, Yesu yarababwiye ati ‘nuko rero, gufasha umuntu ku isabato ni byiza cyane, kuko umuntu afite agaciro kuruta intama’! Birumvikana rwose ko Yesu yagombaga gufasha uwo mugabo, akamukiza indwara ye!
Yesu yasabye uwo mugabo kurambura ukuboko kwe. Ako kanya kwahise gukira. Mbega ukuntu uwo mugabo yishimye! Ariko se, abandi bantu bari aho babigenje bate? Mbese, byarabashimishije?— Reka da! Ahubwo, barushijeho kwanga Yesu. Bahise basohoka, batangira gushaka uko bamwica!—Matayo 12:9-14.
Uko ni ko ibintu bimeze no muri iki gihe. Ibyo twakora byose, ntidushobora gushimisha abantu bose. Ku bw’ibyo, tugomba kureba uwo dushaka gushimisha koko uwo ari we. Niba dushaka gushimisha Yehova Imana n’Umwana we Yesu Kristo, tugomba igihe cyose gukora ibihuje n’ibyo batwigisha. Ariko se, nitubigenza dutyo, ni nde uzatwanga? Ni nde se uzatuma gukora ibyiza bitugora?—
Ni Satani. Ariko se, ni bande bandi bafatanya na we?— Ni abantu Satani yashutse, abemeza ibinyoma. Yesu yabwiye abayobozi b’idini bo mu gihe cye ati “mukomoka kuri so Satani, kandi ibyo so ararikira ni byo namwe mushaka gukora.”—Yohana 8:44.
Hari abantu benshi Satani akunda. Yesu yabise “ab’isi.” Ariko se, utekereza ko “ab’isi” Yesu yavugaga ari bande?— Reka turebe abo ari bo twifashishije amagambo Yesu yavuze muri Yohana igice cya 15, umurongo wa 19. Yabwiye abigishwa be ati “iyo muba ab’isi, ab’isi baba babakunze. Ariko kuko mutari ab’isi, ahubwo nabatoranyije mu b’isi, ni cyo gituma ab’isi babanga.”
Bityo rero, abo bantu b’isi banga abigishwa ba Yesu ni abantu bose batari abigishwa be. Kuki ab’isi banga abigishwa ba Yesu?— 1 Yohana 5:19.Reka tubitekerezeho. Ni nde utegeka iyi si?— Bibiliya ivuga ko ‘ab’isi bose bategekwa n’umubi.’ Uwo mubi ni Satani.—
None se, ubu waba usobanukiwe impamvu gukora ibyiza bitugora?— Satani n’abantu ategeka ni bo batuma bitugora. Icyakora, hari n’indi mpamvu ituma bitugora. Waba wibuka iyo ari yo?— Mu Gice cya 23 cy’iki gitabo, twabonye ko twese tuvuka turi abanyabyaha. Mbese, ntibizaba bishimishije igihe Satani hamwe n’abantu be bazaba batakiriho, n’icyaha na cyo cyavanyweho?—
Bibiliya itanga isezerano rigira riti ‘isi irashira.’ Ni ukuvuga ko hari igihe abantu bose batari abigishwa b’Umwigisha Ukomeye bazaba batakiriho. Nta bwo bazabaho iteka ryose. Waba uzi abazabaho iteka ryose?— Bibiliya ikomeza igira iti “ukora ibyo Imana ishaka, azahoraho iteka ryose” (1 Yohana 2:17). Koko rero, abantu bakora ibyiza, ni ukuvuga abakora “ibyo Imana ishaka,” ni bo bonyine bazabaho iteka ryose mu isi nshya y’Imana. Ku bw’ibyo, twifuza gukora ibyiza, nubwo bwose kubikora bitoroshye. Si byo se?—
Reka dusome imirongo ya Bibiliya ikurikira igaragaza impamvu gukora ibyiza bitatworohera: Matayo 7:13, 14; Luka 13:23, 24; n’Ibyakozwe 14:21, 22.


text:
Ibiciro byacu bishingiye ku bwiza no mu bwinshi, ubwikorezi….
Dutanga EXW, FOB, CIF, CPT, DDP, DDU…
Dufite min min ordre y'ibikoresho, nyamuneka reba natwe.
Nibyo, turashobora gutanga ibyangombwa byinshi harimo Impamyabumenyi Yisesengura / Ibikorwa;Ubwishingizi;Inkomoko, nizindi nyandiko zohereza hanze aho bikenewe.
Kubikoresho bisanzwe, dufite ububiko, dushobora kohereza muminsi 7.Niba ibicuruzwa byashizweho, ibihe byo kuyobora biterwa numubare.Ariko kubakiriya bamwe, dushobora kandi gukora stock kubintu byabigenewe.
Imashini nto ni ukwezi.
Imashini nini ni amezi 2-3.
Imashini yihariye yaterwa nibisobanuro birambuye.
T / T, L / C, Ubumwe bwiburengerazuba, Xtransfer… ..
Inzira zo kwishyura ziterwa nibintu byateganijwe hamwe numubare.
Imashini zitanga garanti yumwaka 1
Ibikoresho bitanga garanti yamezi 3.
Nibyo, burigihe dukoresha ibicuruzwa byiza byoherezwa hanze.Dukoresha kandi ibikoresho byihariye byo gupakira ibicuruzwa bishobora guteza akaga hamwe no kohereza ibicuruzwa bikonje byemewe kubintu byoroshye ubushyuhe.Impuguke zipfunyika hamwe nibisabwa gupakira birashobora kwishyurwa amafaranga yinyongera.
Igiciro cyo kohereza giterwa nuburyo wahisemo kubona ibicuruzwa.Express mubisanzwe nuburyo bwihuse ariko kandi nuburyo buhenze cyane.Kurwanira mu nyanja nigisubizo cyiza kubwinshi.Igipimo cyibicuruzwa neza turashobora kuguha gusa niba tuzi amakuru arambuye, uburemere n'inzira.Nyamuneka twandikire kubindi bisobanuro.


text:
Uwiduhaye Micheline wo mu Karere ka Rubavu usanzwe uzwi mu kwigisha gucuranga gitari, yatangiye urugendo rwo gukora umuziki nk’umuhanzi wigenga.
Umuhanzikazi Uwiduhaye Micheline ni umunyempano mushya, uruhando rw’umuziki uhimbaza Imana rwungutse. Indirimbo ye ya mbere yasohoye yayise “Ngomorera.’’
Impano ya Uwiduhaye yatangiye kugaragara cyane ubwo yifataga amashusho asubiramo indirimbo z’abandi yifashishije gitari.
Nyuma yo kubona uko acuranga neza akanabyigisha abandi yahise agira igitekerezo cyo kwandika no gutangira gukora indirimbo ze.
Micheline yabwiye UMUSEKE ko muri gahunda afite mu muziki iza imbere ari ugushyira itafari rye ku iterambere rya muzika yo guhimbaza Imana.
Yagize ati “Abahari ni abahanga, ariko nanone nanjye nje gufata itafari ngatereka ku iterambere ry’umuziki wo guhimbaza Imana. Nizeye ko ubutumwa bwanjye hari abo buzafasha kandi ni nayo ntego ya mbere mfite.”
Avuga ko indirimbo yamwinjije mu ruhando rwa muzika yayikoze nyuma yo kumva ko hari abantu batajya banezezwa no gufasha abandi bakumva ko bakwigwiza ho ubutunzi kandi hari abantu babayeho nabi.
Ati “Nasabye Imana kumpa umugisha kugira ngo nanjye abanyegereye bawungirireho.”
Indirimbo ya mbere Uwiduhaye Micheline yashyize hanze ikozwe mu buryo bw’amajwi mu gihe amashusho yayo yitegura kuyashyira hanze mu minsi mike iri imbere.
Uyu muhanzikazi uririmba akanacuranga gitari, akaba n’umwanditsi w’indirimbo asanzwe ari umufasha w’umunyamakuru witwa Kwizera Jean de Dieu ukorera INYARWANDA.COM mu Burengerazuba bw’u Rwanda.
Umva hano indirimbo Ngomorera ya Uwiduhaye Micheline


text:
JQ.MH0Cr21Ni10 ibyuma bitagira umuyonga amazi-arc gusudira
Ibisobanuro birambuye
Ibiranga ibicuruzwa
Intangiriro
Submerged Arc Welding (SAW) nigikorwa cyo guhuza kirimo gukora arc yamashanyarazi hagati ya electrode ikomeza kugaburirwa hamwe nakazi ko gusudira.Igipangu cya flux ya flux irazengurutse kandi itwikiriye arc kandi, iyo ishongeshejwe, itanga umuyagankuba hagati yicyuma kigomba guhuzwa na electrode.
Gusaba
Byakoreshejwe cyane muri peteroli nizindi nganda, nko gusudira 12Cr18Ni9 (SUS 302), 06Cr19Ni10 (SUS 304) nibindi bikoresho.


text:
Bigega wamenyekanye mu guhiga inyamaswa muri Parike y’ibirunga arabyicuza akanaburira abakibikora
Bigega Daniel ni umusaza w’imyaka 70, igice kinini cy’ubuzima bwe yakimaze mu ishyamba ry’ibirunga mu guhiga inyamaswa anakoresha imitego. Yicuza kuba ubuzima bwe yarabushoye mu kwica inyamaswa n’uburyo zateje imbere u Rwanda.
The Source Post, ihereye ku gitekerezo cy’uko hari Abanyarwanda bagihiga inyamaswa muri pariki y’ibirunga bagatega zimwe muri zo zigafatwa n’imitego, zirimo n’ingagi (nyamara zifitiye akamaro kanini Abanyarwanda n’igihugu muri rusange biciye mu gusurwa) yiyemeje gushaka bamwe muri bo.
Mu gihe cy’amezi 3, umunyamakuru yashakishaga amakuru ku bijyanye n’abo bahigi bamwe bita ba rushimusi. Bitinze yamenye uwitwa Bigega utuye mu Murenge wa Shingiro, hari n’uwitwa Ndigabo ariko twabuze mu gihe cy’iminsi 2.
Ni urugendo rurerure yakoze rumuvanye i Kigali, yerekeza mu Murenge wa Kinigi hafi y’ikirunga cya Bisoke aho wabonaga ba mukerarugendo banejejwe no kugiterera, rwakomeje rugana mu Murenge wa Shingiro. Ku gasanteri ka Susa, ni urugendo rutoroshye rwafashe umunyamakuru kugenda ibirometero 7 n’amaguru ashaka Bigega na Ndisore. Uyu Ndisore yahembwe na Perezida wa Repubulika Paul Kagame ko yaretse guhiga, ariko ashinjwa n’abaturage ndetse n’abakozi bashinzwe pariki ko atabiretse, ahubwo ko nyuma yongeye.
Bigega ntiyari kuri aka gasanteri, ariko niho yaganaga. Twahuriye mu nzira agana kuri aka gasanteri. Ni umusaza w’akabando uvuga ko yasezeye ku guhiga ariko wiyemerera ko yazihize kakahava. Gusa mbere yabanje gusa n’uwikanga ndetse ahakana ko atari we wahigaga.
Mu gutanga ubuhamya twashatse aho twicara muri ako gasanteri
Ati ” Nishe imbogo 6, impongo 40 n’amafumberi nka 50 n’isenge n’inzovu ntibuka umubare mu gihe nahigaga mu Birunga…ingangi zo ntazo nishe ariko hari izagwaga mu mitego twategaga…”
Ifumberi ni inyamaswa nto zimeze nk’ihene, Isenge zisa n’ingurube z’ishyamba,impongo imeze nk’intama ifite amahembe azamuye, imbogo ni inka z’ishyamba….
Urugendo rwe mu buhigi…..
Bigega wavutse mu 1948 yatangiye guhiga atarageza ku myaka 20 y’amavuko abihagarika muri 1999 abonye akazi ko kurinda ba rushimusi n’abahigi ngo be guhiga muri iyo pariki.
Mu guhiga bakoreshaga imitego yabaga igizwe n’ibiti n’imigozi byabugenewe. Ishyamba barizengurukaga uko bashaka uretse ko nyuma baje gukumirwa n’imbaraga zashyizwemo na Dian Fossey Nyiramacibiri, Umunyamerika witangiye ingagi kugeza yishwe.
Ibyago yagiriye mu buhigi
Mu 1962 abarinzi ba pariki baramufashe bamushyira Nyiramacibiri maze afata igisura gishyushye akimukubita mu maso. Ati “Cyarandiye bidasanzwe nari ngiye gusara, numvaga ntazongera kujya mu ishyamba.”
Hari kandi ngo n’abo yagikubitaga umubiri wose. Yabazizaga ko basakurizaga ingagi abakozi ba pariki bajya kuzegera bagasanga zagize ubwoba ziketse ko ari abahigi baje kuzihiga.
Yafunzwe inshuro 3
Bigega yatawe muri yombi inshuro 3. Avuga ko Gereza ya Ruhengeri yari yarayikenetse ku bijyanye no kuyifungirwamo.
Ahereye mu 1962 ubwo yafatwaga agashyikirizwa Nyiramacibiri, amaze kumukubita igisura yaragiye araburanishwa akatirwa umwaka umwe w’igifungo.
Ati ” Ngarutse narongeye ndahiga. Erega icyo gihe nari umusore mfite imbaraga.”
Mu 1968 bongeye kumufata yagiye gutega inyamaswa. Icyo gihe bamukatiye imyaka 2 kuko yari insubiracyaha, afungurwa atarayirangiza neza kuko ngo leta yariho yatanze itegeko ko abanyururu bari bafungiye muri iyi gereza bakatiwe igihano kitarenze imyaka 10 bafungurwa kugirango bahe umwanya ‘ibyitso by’inkotanyi’ ngo ibone aho bifungirwa, ni uko afungurwa atyo.
Mu 2011 nabwo yongeye gufungwa amezi 6 afatiwe mu ishyamba. Icyo gihe ngo yari afite umujinya wo kwirukanwa muri Karisoke mu 2009 bamuziza ko ngo yataye akazi [ avuga ko yari amaze ukwezi yivuza uburwayi bukomoka ku ndwara idakira arwaye kandi abamwirukanye babizi]. Amaze gutora imbaraga mu 2011 yongeye kugana iy’ishyamba ari nabwo yatawe muri yombi.
Iyahigaga yahiye ijanja…..
Bigega ntagihiga kuko ngo nta mbaraga afite, ahubwo ngo atanga amakuru ku bashaka kujya guhiga no gutega izi nyamaswa. Gusa mu gihe yakoreye muri Karisoke yafashije mu gufata abahigi benshi na ba rushimusi bahigaga inyamaswa.
Ati “Maze gufungurwa navuyemo mfashe umwanzuro ko ntazongera gusubiramo, yewe n’ubu ntanga amakuru ku bashaka kwigabiza ishyamba.”
Ndicuza……
“Nicuza igihe namaze mpiga inyamaswa muri pariki y’ibirunga. Twari dufite imyumvire mibi, ariko ubu yarahindutse cyane ku buryo nongeye kubitekereza, umugore wanjye yarara abivuze, n’abana banjye mpora mbabwira ko bagomba kubyirinda.”
Bigega ahera ko iri shyamba rifata amazi bigatuma atabatwarira inzu, ishyamba rikurura imvura, rikabamo n’inyamaswa zisurwa na ba mukerarugendo.
Ingagi ntibabonaga agaciro kazo ariko barazubahaga
“Ingagi twazitaga Nyiramubi tutaramenya agaciro kazo ni mbere y’umwaka w’1963”
Iryo zina bazirihaye bakurikije ngo impumuro zabaga zifite. Gusa ngo ntibashoboraga kuzica. Bigega yemeza ko nta ngagi yigeze yica mu buzima bwe kuko batashoboraga kuzirya kuko zari zimeze nk’umuntu. Ndetse ngo zabaga zinateye impuhwe akurikije uko zavugaga ndetse zikagenda nk’abantu. Icyo gihe ariko ngo hari imitego bategaga bagasanga ingagi zafashwe.
Gusa ngo hari abagabo bitwa Ntanyungu na Gashabizi bigeze kwica ingagi bayica umutwe, Nyiramacibiri arabafata Ntanyungu bamufunga imyaka 3.
Abahiga mu Birunga barikoraho
Agira inama abakijya guhiga kubizibukira kuko ngo ari ugutandukira kuko ingagi n’izindi nyamaswa zisurwa na ba mukerarugendo bakinjiriza igihugu.
Muri aka gace havugwa uwitwa Ndisore wigeze kwemerera Perezida wa Repubulika Paul Kagame ko yaretse guhiga ariko ngo hari abakimubona mu ishyamba.
Bigega wari umenyereye iri shyamba yaje kwifashishwa n’ingabo zo kuri leta yariho mu Rwanda mbere ya Jenoside yakorewe Abatutsi mu 1994. Na nyuma aza kwifashishwa n’ingabo z’igihugu ziriho uhu mu rugamba rwo guhangana n’abacengezi, ariko ngo yishimira uwo musanzu we ariko afite agahinda ko agifite ubukene, asaba ko yafashwa kuvanwamo nk’uwahoze ari rushimusi waje kumenya agaciro k’ubukerarugendo n’ak’inyamaswa agahagarika kuzihiga.
Ntakirutimana Deus


text:
Umuhanzi Nyarwanda Kenny Sol yavuze ko yatengushywe bikomeye n'umunyamakuru David Bayingana wavuze ngo ajye ku rubyiniro aririmbe cyangwa abireke, ni mu gitaramo cya 'Rwanda Rebirth'.
Mu mpera z'icyumweru gishize tariki ya 6 Kanama 2022, mu Rwanda hari igitaramo cy'imbaturamugabo cyari cyatumiwemo umuhanzi Nyarwanda The Ben usanzwe ukorera umuziki we muri Leta Zunze Ubumwe za Amerika.
Ku rutonde rw'abahanzi bagombaga kuririmba hariho n'umuhanzi Kenny Sol, gusa yarategerejwe ntiyakandagira ku rubyiniro ni mu gihe kandi yari muri Kigali Arena ahabereye iki gitaramo.
Havuzwe byinshi birimo kuba ngo yaba yimwe inzoga ya Hennessy ngo abone kujya ku rubyiniro.
Mu ibaruwa ndende uyu musore yaraye asohoye, yagarutse ku mpamvu yatumye ataririmba kandi yari yageze ahagomba kubera igitaramo.
Yavuze ko hashize imyaka myinshi abahanzi barabaye ikibazo, ngo ntibagerera ahagomba kubera igitaramo igihe n'ibindi, gusa ngo bigomba guhinduka.
Ngo abategura ibitaramo rimwe na rimwe na bo ubwabo baba ari ibibazo kuko banze kubahiriza ibyo bumvikanye, aha ni ho yatanze urugero kuri David Bayingana wavuze ngo baririmbe cyangwa babireke, ngo yanatanze ingwate ya telefoni ye ngo azayisubize amaze kwishyurwa.
Ati "rimwe na rimwe abantu batumira abahanzi ni bo baba ari ibibazo. Muvandimwe Bayingana ngomba kuvuga ukuntu wantengushye mu ijoro ryakeye, amagambo wambwiye n'ikipe yanjye ngo "Turirimbe cyangwa tubireke", wageregeje no kujya kumvisha umujyanama wanjye ngo afate telefoni ya we nk'ingwate, kubera ko gusa twagusabaga n'abantu ba we kuzuza ibikubiye mu masezerano twagiranye."
Kenny Sol bivugwa ko yari yemerewe miliyoni 2, mbere yo kujya ku rubyiniro yabwiwe ko ahabwa sheki azabikuza tariki ya 10 Kanama ariko nayo arayitegereza ntiyayihabwa ari nabwo yafataga umwanzuro wo kutajya ku rubyiniro.
Muri iyi baruwa ndende kandi yasobanuye ibibazo abahanzi bahura nabyo, aho barara amajoro bakora ariko benshi mu bategura ibitaramo ntibahe agaciro ibyo bakora.
Ngo mu Rwanda ni ho honyine abamenyekanisha ibihangano (promoters) bumva bari hejuru y'umuhanzi ndetse n'abategura ibitaramo bakumva ko gutumira umuhanzi ari impuhwe bamugiriye.
Yibajije kandi niba Ikigo cy'igihugu cy'iterambere (RDB) cyaba cyizi ko igitaramo cya 'Chop Life' yaririmbyemo tariki ya 25 Kamena 2022 cyateguwe n'Intore Entertainment yaba atarishyurwa amafaranga yose.
Source : http://isimbi.rw/imyidagaduro/article/mu-mvugo-ikakaye-kenny-sol-yikomye-umunyamakuru-david-bayingana


text:
Abaganiriye na IGIHE ni abatuye mu Kagari ka Nyabisindu mu Murenge wa Remera, agace gatuwe n’abantu benshi hakaba hamwe mu hakunze kuboneka inzu ziciriritse zigonderwa n’abafite amikoro make.
Bamwe muri aba baturage batuye mu Mudugudu wa Marembo ya II babwiye IGIHE ko kuba mu nzu nto, bituma batera akabariro abana bumva bikaba byabakururira kwishora mu ngeso mbi zirimo n’uburaya.
Mukamana Marie Grace w’abana bane yagize ati “Ntabwo waba ubana n’abana batatu cyangwa bane mu cyumba kimwe kandi urabizi ko abagabo batihangana ngo mujye mu byo gutera akabariro abana babumva, hanyuma ngo ejo bazareke nabo kubyuka babikora.”
Uwiduhaye Claudine yavuze ko kuba batera akabariro abana babo babumva, nko ku bakobwa ari byo bibakururira kuba baterwa inda zitateganyijwe cyangwa bakaba indaya.
Yagize ati “Urumva umugabo araza akaguhindukiza agakora ibyo atitaye ku kuba abana bari kumva, ejo ugasanga babikoze cyangwa umukobwa wawe bamuteye inda kubera ko ibyo muba mukora byose.”
Undi mubyeyi ufite umwana w’umukobwa wabyaye imburagihe utarifuje ko amazina ye atangazwa, yavuze ko umwana we ashobora kuba yaratwaye inda kubera ko bararana mu cyumba kimwe.
Ati “Sinamurenganyije. Umugabo wanjye ndamubuza mubwira ko abana bakiri maso batwumva, ntabyumve . Ubwo se umwana wanjye nari kumurenganya kuko bamuteye inda nshingiye kuki koko?”
Umunyamabanga Nshingwabikorwa w’Umurenge wa Remera, Rugabirwa Déo, yavuze ko kuba abo babyeyi bararana n’abana babo mu cyumba kimwe atari byo byatuma bishora mu ngeso mbi zirimo uburaya cyangwa ubusambanyi.
Yagize ati “Umuntu aba mu nzu y’icyumba bitewe n’ubushobozi njye numva atari yo mpamvu baba indaya kuko uburaya ni ingeso kuko hari n’iziba mu magorofa. Numva babyeyi bakwiye kwirwanaho kuko abana ntibaba bakwiye kubumva bari muri ibyo bintu.”
Gitifu Rugabirwa yasabye ababyeyi kwitwararika bakirinda gukorera mu maso y’abana ikintu cyose cyatuma bishora mu ngeso mbi.


text:
Isomo rya 1: Abalevi 25,1.8-17
Uhoraho abwirira Musa ku musozi wa Sinayi, ati : « Uzahere ku mwaka wa mbere ubara, nugera ku wa karindwi wongere utangire, bityo bityo, maze ubigire incuro ndwi. Nurangiza, icyo gihe cyose uzaba warabaze kizaba kingana n’imyaka mirongo ine n’icyenda. Ku munsi wa cumi w’ukwezi kwa karindwi, uzavuze ihembe ryo kwizihiza Uhoraho. Ku munsi mukuru w’imbabazi, ni ho ihembe rizavuga mu gihugu cyanyu cyose. Muzatangaze mu gihugu cyanyu ko uwo mwaka wa mirongo itanu ari mutagatifu, kandi ukaba uwo guhimbaza ukubohorwa kw’abaturage bose. Mbese izaba ari yubile yanyu, buri muntu azasange umuryango we, asubire mu isambu ye. Uwo mwaka wa mirongo itanu uzaba ari uwa yubile yanyu. Muzirinde kubiba imirima yanyu, kuyisaruramo ibyimejeje, cyangwa gusoroma imbuto zo ku mizabibu izaba itariciwe. Kuko uwo mwaka uzaba uwa yubile yanyu, ukazababera umwaka mutagatifu. Muzatungwa n’ibizamera mu mirima. Muri uwo mwaka wa yubile, buri muntu muri mwe azasubira mu isambu ye. Niba uri umucuruzi, mugenzi wawe akakuguraho ikintu cyangwa ukakimuguraho, uzirinde kumwungukaho. Mbese mwembi ntimuzahendane, muri abavandimwe. Nugura isambu na mugenzi wawe, igiciro cyayo kijye gikurikiza umubare w’imyaka ishize yubile ibaye. Na we kandi azajya akwaka ikiguzi akurikije incuro uzasarura uwo murima. Niba awuguhereye kuwuhinga imyaka myinshi, igiciro kizaba kinini, niba kandi imyaka ari mike, ikiguzi kizaba gito. Koko rero kugura umurima ni nko kugura umubare w’incuro uzawusaruramo. Ntihazagire rero umuntu wungukira kuri mugenzi we. Bityo, muzatinya Imana yanyu. Ndi Uhoraho Imana yanyu.
Zaburi ya 66(67),2-3, 5, 7-8
Imana nitubabarire, maze iduhe umugisha,
itwereke uruhanga rwayo rubengerana,
kugira ngo ku isi bazamenye ko ari wowe ugenga,
n’amahanga yose amenye ko ari wowe ukiza.
Amoko yose niyishime, aririmbe,
kuko utegekana ubutabera ibihugu byose,
ukagenga amahanga yose y’isi.
Ubutaka bwacu bweze imbuto,
Nyagasani, Imana yacu, aduhunda atyo imigisha.
Imana niduhe umugisha,
kandi niyubahwe n’isi yose aho iva ikagera.
Ivanjili ya Mutagatifu Matayo 14, 1-12
Muri icyo gihe, Herodi umutware w’intara ya Galileya, yumva iby’ubwamamare bwa Yezu. Nuko abwira ibyegera bye ati « Uriya muntu ni Yohani Batisita, ni we wazutse mu bapfuye ! Ni cyo gituma afite ububasha bwo gukora ibitangaza. » Koko Herodi yari yarafashe Yohani aramuboha, aranamufungisha abitewe na Herodiya, umugore w’umuvandimwe we Filipo. Kuko Yohani yamubwiraga ati « Ntibyemewe ko umutunga. » 5Herodi asigara ashaka kumwica, ariko agatinya rubanda rwabonaga ko Yohani ari umuhanuzi. Ku munsi wo kwibuka ivuka rya Herodi, umukobwa wa Herodiya abyinira mu ruhame, Herodi aranyurwa. Ni bwo arahiriye kumuha icyo ari bumusabe cyose. Nuko uwo mukobwa amaze kugirwa inama na nyina, aravuga ati « Ngaho mpera aha ngaha ku mbehe, umutwe wa Yohani Batisita. » Umwami ni ko kubabara, ariko kubera indahiro yagiriye imbere y’abatumirwa be, ategeka ko bawumuha. Yohereza ujya gucira Yohani umutwe mu nzu y’imbohe. Umutwe bawuzana ku mbehe bawuha wa mukobwa, awushyira nyina. Nuko abigishwa ba Yohani baraza batwara umurambo we, barawuhamba. Hanyuma bajya kubimenyesha Yezu.


text:
Isomo rya 1: Daniyeli 12, 1-3
Jyewe Daniyeli, dore ijambo numwise riturutse ku Uhoraho: 1Icyo gihe Mikayeli, Umutware mukuru urenganura abana b’umuryango wawe, azahaguruka. Kizaba ari igihe cy’amakuba atigeze kubaho kuva aho ihanga ribereyeho kugeza ubu. Icyo
gihe kandi umuryango wawe uzarokoka, mbese abanditswe mu Gitabo cy’ubugingo bose. Abantu benshi basinziriye bari mu mukungugu w’ikuzimu, bamwe bakangukire guhabwa ubugingo buhoraho, abandi bakangukire gukozwa isoni n’ubucibwe bw’iteka ryose. Ababaye abahanga bazabengerana nk’ikirere cy’ijuru, n’abazaba baratoje ubutungane imbaga itabarika, bazabengerane nk’inyenyeri iteka ryose.
Zabubri ya 15 (16) 5.8, 9-10, 1b.11
R/ Mana yanjye, unyiragirire kuko ari wowe mizero yanjye.
Uhoraho wowe munani wanjye n’umugabane wanjye,
uko nzamera ni wowe ukuzi.
Uhoraho mpora muzirikana ubudahwema,
ubwo andi iruhande sinteze guhungabana.
Ni cyo gituma umutima wanjye unezerewe,
amagara yanjye akamererwa neza,
n’umubiri wanjye ukadendeza mu ituze.
Kuko utazantererana ngo mpere ikuzimu,
kandi ukaba utazemera ko umuyoboke wawe agupfana.
Mana yanjye, ni wowe buhungiro bwanjye.
Uzamenyesha inzira y’ubugingo,
hafi yawe ni ho haba umunezero usendereye,
iburyo bwawe hakaba umudabagiro udashira.
Isomo rya 2: Abahebureyi 10, 11-14.18
Bavandimwe, mu Isezerano rya kera umuherezabitambo wese yahoraga ahagaze ngo akore buri munsi imihango, atura kenshi ibitambo bihora ari bimwe kandi bidashobora kuvanaho ibyaha. Kristu We aho amariye guhereza igitambo rukumbi gihongerera ibyaha, «yicaye iburyo bw’Imana ubuziraherezo», akaba kuva ubwo ategereje ko «abanzi be bahindurwamo akabaho ko mu nsi y’ibirenge bye.» Ku bw’iryo turo rimwe rukumbi yagejeje ku butungane abo yiyemeje gutagatifuza. Bityo rero ahari ibabarirwa, ntihaba hagikeneye ibitambo byo guhongerera ibyaha.
Ivanjili ya Mutagatifu Mariko 13, 24-32
Muri icyo gihe, Yezu yabwiraga abigishwa be ibyerekeye amaza ye ati «Muri iyo minsi kandi, nyuma y’icyorezo izuba rizacura umwijima, ukwezi ntikuzamurika, inyenyeri zizahanuka ku ijuru maze ibikomeye byo mu ijuru bihungabane. Ni bwo bazabona Umwana w’umuntu aje mu bicu, afite ububasha bukomeye n’ikuzo ryinshi. Ubwo rero azohereza abamalayika mu mpande enye z’isi, aho isi iherera kugeza ku mpera y’ijuru, maze akoranye intore ze.
Nimugereranye muhereye ku giti cy’umutini maze mwumve: iyo amashami yacyo amaze gutoha akameraho amababi, mumenyeraho ko igihe cy’imbuto cyegereje. Namwe rero nimubona ibyo bibaye, muzamenye ko Umwana w’umuntu ari hafi, ndetse ko ageze ku miryango yanyu. Ndababwira ukuri, iki gisekuru ntikizahita ibyo byose bitabaye. Ijuru n’isi bizashira, ariko amagambo yanjye nta bwo azashira. Nyamara uwo munsi cyangwa iyo saha nta we ubizi, habe n’abamalayika bo mu ijuru, habe ndetse na Mwana; bizwi n’Imana Data wenyine.»


text:
”Umwana ni umuntu ukwiye kwitabwaho kuva agisamwa”
Abaturage bo mu Murenge wa Muyumbu mu Karere ka Rwamagana basabwe kumenya ibidindiza imikurire y’umwana. Ni mu gikorwa cyo gusoza ubukangurambaga bwo kurengera abana bufite insanganyamatsiko igira iti “Tujyanemo mu kurengera abana”.
Uwingeneye Gerardine wo mu mudugudu wa Kajorero, akagari ka Murehe, Umurenge wa Muyumbu yabyaye yiga mu mwaka wa gatanu w’amashuri yisumbuye afite imyaka 17 ubu afite imyaka 19, yakundanye n’umusore amutera inda, bimuviramo gucikiriza amashuri kuko yagombaga kwita ku mwana we.
Yagize ati ”kumurera ntibyari binyoroheye, barandakariye bakajya bambwira nabi buhoro buhoro barabyakiriye bakajya bamfasha”. Yemeza ko abonye uwahohotewe yatanga amakuru uwabikoze agakurikiranwa.
Bampigiye Francine, ni umubyeyi wo mu mudugudu wa Murehe, akagari ka Murehe, nawe ubu ukangurambaga bufite icyo bwamusigiye. “Mfashe ingamba yuko igihe mbonye umwana atwite nshobora kwitabaza ubuyobozi bukabasha kumubaza aho inda atwite yayikuye na nyirayo.”
Ngenzi Leonard utuye mu Kagari ka Murehe, Umurenge wa Muyumbu yavuze ko ubu bukanguramabaga bumusigiye inyigisho, kuko ubundi kera umwana yahohoterwaga cyangwa agasambanwa bigashirira mu muryango. Yagize ati ” nta gihano cyabaga kiriho icyo gihe ababyeyi b’umwana wahohotewe n’abuwahohoteye babyumvikanagaho bakabashyingiranya bikarangiriraho ntihagire ikimenywa ko ibyo bintu byanabayeho”.
Yakomeje agira ati ” hagize umwana uhohoterwa namujyana mu buyobozi, haba kwa muganga, kuri RIB, hanyuma uwo muntu wabikoze agakurikiranwa. Gusa ikibazo tugira nuko nk’umwana w’umukobwa abihisha n’ubuyobozi bukabura aho bwahera”.
Umunyababanga nshingwabikorwa w’Intara y’Iburasirazuba, Nyirahabimana Jeanne, yibukije ko umwana ari umuntu ukwiye kwitabwaho kuva akivuka no mu rugendo rw’imikurire ye agomba kwitabwaho na buri wese.
”Igishobora kudindiza umwana harimo n’ihohoterwa tugomba kubikumira”.
Umuyobozi w’Akarere ka Rwamagana, Mbonyumuvunyi Radjab yavuze ko muri ibi bihe by’ibiruhuko ariho usanga abana bashobora guhohoterwa; ariyo mpamvu buri wese agomba kurirwanya.
Uyu muyobozi yibukije ubwoko bw’ihohoterwa; ihohoterwa rishingiye ku gitsina, iribabaza umubiri n’ iribabaza imitekerereze cyangwa ubwonko b’umwana.
Gutanga amakuru kare bifasha uwahohotewe.
Abahohoteye abana iyo bamenyekanye, uwahohotewe ahabwa ubutabera;
Abagize ihungabana, bakomerekejwe,barakurikiranwa; abandi basubizwe mu ishuri.
Ubu bukangurambaga bwatangiye ku itariki ya 08/09/2021 busozwa ku ya 30/09/2021.


text:
Nuko Yezu ajya i Nazareti, aho yari yararerewe, maze nk’uko yabimenyereye, yinjira mu isengero ku munsi w’isabato; nuko arahaguruka ngo asome Ibyanditswe bitagatifu. Bamuhereza igitabo cy’umuhanuzi Izayi, arakibumbura, abona ahanditse ngo
«Roho wa Nyagasani arantwikiriye,
kuko yantoye akansiga amavuta,
agira ngo ngeze Inkuru Nziza
ku bakene,
ntangarize imbohe ko zibohowe,
n’impumyi ko zihumutse,
n’abapfukiranwaga ko babohowe,
kandi namamaze umwaka
w’impuhwe za Nyagasani.»
Yezu abumba igitabo, agisubiza umuhereza, maze aricara; mu isengero bose bari bamuhanze amaso. Nuko atangira kubabwira ati «Ibiri mu isomo mumaze kumva, mumenye ko byujujwe uyu munsi.» Bose baramushima, kandi batangazwa n’amagambo y’ineza yababwiraga.
Ni ko kuvuga bati «Uyu si mwene Yozefu?» Yezu arababwira ati «Nta gushidikanya mugiye kuncira wa mugani ngo ‘Muganga, banza wivure ubwawe!’ Twumvise ibyo wakoreye i Kafarinawumu byose, ngaho bikorere na hano iwanyu.» Yungamo ati «Ndababwira ukuri: nta muhanuzi ushimwa iwabo. Ndababwiza ukuri rwose: hariho abapfakazi benshi muri Israheli mu gihe cya Eliya, ubwo imvura yamaraga imyaka itatu n’amezi atandatu itagwa, inzara ikoreka igihugu cyose; nyamara muri bo nta n’umwe Eliya yoherejweho, uretse umupfakazi w’i Sareputa ho mu gihugu cya Sidoni. Hari kandi n’ababembe benshi muri Israheli mu gihe cy’umuhanuzi Elisha; nyamara muri bo nta n’umwe wakijijwe, uretse Nahamani w’Umusiriya.» Abari mu isengero bumvise ayo magambo, bose barabisha, nuko bahagurukira icyarimwe, bamusohora mu mugi wabo, bamujyana hejuru y’imanga y’umusozi umugi wabo wari wubatseho, bagira ngo bahamurohe. Nyamara we abanyura hagati arigendera.


text:
Ese ubundi kuki kwiyongera kw’ibiro bigendana n’imyaka?
Ubusanzwe kugira ngo ibiro byiyongere ni uko umubiri wakira ibitera imbaraga (kalori/calories) nyinshi gusumba izo ukeneye. Nyamara uko umuntu asaza, adahindura imirire, agakomeza kurya ibyo yari asanzwe afata mu buto bwe cyangwa mu myaka yahise, za kalori yagiye afata ziragenda zikihinduramo ibinure bikitsindagira mu mubiri.
Inkuru dukesha urubuga PasseportSanté rwifashishije abahanga mu by’imirire, ruratanga inama zagufasha guhangana n’izamuka ry’ibiro nyuma y’imyaka 55:
1. Kurya imbuto n’imboga byibuze ubwoko butanu ku munsi: Kubera ko ibitera imbaraga ari bike cyane muri zo kandi zigatera guhaga bityo umuntu yajya kurya andi mafunguro ntarye menshi.
2. Kurya ibinyampeke, ibyiza bikaba ari ukurya ibitatunganyirijwe mu nganda (Ibyuzuye/Cereales complets)
3. Kurya inyama, amafi, amagi byibuze inshuro ebyiri ku munsi, bikaba byiza biriwe byokeje cyangwa se byatetswe n’umwuka.
4. Kwirinda amafunguro amwe n’amwe
• Ibinyamavuta ariko ntubireke burundu. Byaba byiza wibanze ku bikomoka ku bimera (amamesa, amavuta ya elayo, … )
• Amafunguro afite amavuta atagaragara nk’imigati, ibisuguti, ibibikwa bitetse, amasosi yo mu bikopo, n’amafiriti.
• Inzoga
5. Kwisuzumisha kenshi kwa muganga mu rwego rwo kumenya uko umubiri uhagaze (kureba niba nta ndwara z’umwingo zirakugeraho, kuko utera kwiyongera kw’ibiro n’izindi).
6. Kunyeganyega/ gukoresha ingingo z’umubiri byibuze urugendo rw’iminota 30 ku munsi.
7. Gusinzira neza no kuruhuka bikwiriye, byibuze amasaha ari hagati y’arindwi n’umunani mu ijoro.
8. Kunywa icyayi cy’icyatsi (thé vert) kuko gifasha gutwika ibinure.
9. Kwiyumva ukamenya koko niba ushonje mbere yo kurya.


text:
Umwakagara wa kwijyanye muri gereza 1930 ukikatira igifungo utari wacibwa igihanga!
Hits: 55
Ubuhanuzi buvugako, umwakagara azakurwa ku butegetsi aciwe igihanga.
Ulinda ucibwa igihanga watanze ubwami bw’abandi ko igihe utegetse atari gitoya!?
Nutegereza ko baguca igihanga, bazagica kuko wivugiye ko, isi ari nta mbabazi igira.
Ndetse reka nkwibire ibanga, uzakorerwa ibirenze ibyo wakoreye abandi kubera gukiranirwa kwawe.
Abambari bawe ibyo bakoreye abandi bazakubirwa inshuro 7,aho niho bazamenya yuko umwuka w’Uwiteka ari muri jye. Niki mutabwiwe? Niki mutabona.
Habyara ati nd’Ikinani cyananiye abagome n’abagambanyi. Rukokoma ati nkina politike yo hejuru mu kirere. Kigeli V. Ndahindurwa ati ryashe mbona. Mukashema Esperance ati ntuye hagati y’Abazungu urupfu rwanjurage? Umwakagara ati, isazi nzayicisha inyundo. Kandi ati ibyo hano iwacu ntibikora!?
Abwirwa benshi akumva beneyo. Reka nirambikeho Ndabona butandukanye nahugiye mu kwandika nze kubona akanya ko gukurikira icyemezo cy’urukiko ku matora y’umukuru w’igihugu.


text:
Isomo ryo mu gitabo cy’umuhanuzi Mika 6, 1-4.6-8
Nimwumve icyo Uhoraho avuze:
«Haguruka, uburanire imbere y’imisozi,
maze utununga twumve ijwi ryawe!»
Misozi, nimwumve urubanza rw’Uhoraho,
namwe mfatiro zitajegajega z’isi, nimutege amatwi,
kuko Uhoraho afitanye urubanza n’umuryango we,
akaba aburana na Israheli:
«Muryango wanjye, nagutwaye iki?
Mbese icyo nakuruhijeho ni ikihe? Ngaho nsubiza!
Naba nzira se ko nakuvanye mu gihugu cya Misiri,
nkakugobotora mu nzu y’uburetwa?
Cyangwa se ko nakoherereje Musa,
Aroni na Miriyamu ho abayobozi?
— Nzahingukana iki imbere y’Uhoraho
kugira ngo mpfukamire Imana yo mu ijuru?
Nzamutura se ibitambo bitwikwa,
cyangwa ibimasa bimaze umwaka umwe?
Uhoraho se yakwemera amapfizi y’intama agahumbagiza,
cyangwa se amavuta atemba nk’imivu?
Nzamutura se umwana wanjye w’uburiza,
ngo abe icyiru cy’ubugome bwanjye,
cyangwa se umwana wo mu bura bwanjye,
ngo abe impongano y’ibyaha byanjye bwite?
— Mwana w’umuntu, bakumenyesheje ikiri cyiza,
ari cyo Uhoraho agushakaho:
nta kindi uretse kubahiriza ubutabera, gukunda ubudahemuka,
no kugendana n’Imana yawe mu bwiyoroshye.
Zaburi ya 49(50), 5.7ac, 8-9, 16bc-17, 21, 23
«Nimunkoranyirize abayoboke banjye,
ba bandi twagiranye igihango kigasozwa n’igitambo!»
Na yo iti «Tega amatwi, muryango wanjye, ngiye kuvuga;
jyewe Imana, nkaba n’Imana yawe!
Ibitambo untura, si byo nguhora,
kuko ibitambo byawe bitwikwa bimpora imbere.
Sinkeneye gufata ikimasa mu rugo rwawe,
cyangwa se amasekurume mu rubumbiro rwawe.
«Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya?
Ibyo ni byo ukora, none ukabona ko naceceka?
Wibwira se ko meze nkawe?
Dore ndagushinja, byose mbisheshe imbere yawe.
Untura ibisingizo ho igitambo, ni we umpa ikuzo,
kandi aba aciye inzira nzamwerekeramo umukiro w’Imana.»


text:
Icyerekezo cy’u Rwanda ni ukugira ubukungu bushingiye mu gusoma
Binyujijwe muri Ambasade y’Ubufaransa mu Rwanda, kuri uyu wa Gatanu tariki ya 7 Gashyantare 2020. U Rwanda rwashyikirijwe inkunga y’ibitabo by’igifaransa n’Igihugu cy’ubufaransa bisaga ibihumbi 14.250. Iyinkunga yashyikirijwe Ikigo k’Igihugu cy’Uburezi (REB) izongera ubumenyi mu rurimi rw’igifaransa.
Umujyanama mu by’ubutwererane n’ibikorwa by’umuco muri Ambasade y’Ubufaransa mu Rwanda, Juliette Bigot, avuga ko ibi bitabo byatanzwe byiganjemo ibyo gusoma n’ikibonezamvugo, ati” twahisemo gutanga ibi bitabo kuko usanga igihugu gifite abaturage bafite ubumenyi mu ikoranabuhanga n’ubumenyi bitandukanye, ariko ibi bitabo bizabafasha kwiga no kunoza ururimi mu kazi kabo kabateza imbere”.
Akomeza avuga ko abanyeshuri b’abanyarwanda bafite inyungu mu kwiga igifaransa n’izindi ndimi, ngo nubwo u Rwanda rukoresha icyongereza mu kwigisha bafite igitekerezo cyo kongerera umubare w’abavuga igifaransa.
Yungamo agira ati “twahisemo gutanga ibitabo byo gusoma kuko mu nteganyanyigisho y’amashuri y’u Rwanda hakenewe cyane ibitabo nk’ibi kuko ahanini imyigishirize y’ururimi rw’igifaransa yagiye isubira inyuma bitewe n’uburyo bwari busanzwe bwigishwamo mu gifaransa (Francophone) bugahinduka bukajya mu cyongereza (Anglophone)”.
Umuyobozi Mukuru w’ikigo k’Igihugu cy’Uburezi REB, Dr. Ndayambaje Irénée, avuga ko ibitabo byatanzwe n’igihugu cy’ubufaransa ari inkunga nziza u Rwanda rubonye mu rwego rw’uburezi kuko bije kunganira ibyari bisanzwe mu mashuri abanza, ati” icyerekezo k’igihugu ni ukugira ubukungu bushingiye mu gusoma, twashyize imbaraga mu kwiga gusoma no kwandika mu mashuri kugira ngo abanyeshuri bagire ubumenyi mu myandikire no mu mivugire n’ubumenyi ngiro. Ibi bitabo bizafasha kongera ubumenyi mu banyeshuri”.
Dr. Ndayambaje, yemeza ko ibi bitabo bizafasha mu kwigisha ururimi rw’igifaransa mu mashuri, agira ati “bizadufasha nk’inyunganizi mu mashuri, harimo Inkoranyamagambo, inkuru mpimbano, ibyo byose bifasha mu buryo bwo kwiga no kwigisha ururimi. Ku bufatanye n’Ambasade y’abafaransa, harimo kurebwa uburyo abanyarwanda bagira ubushobozi bwo kwiyandikira ibitabo biri mu gifaransa byifashishwa n’ingeri zitandukanye z’abantu”.
Akomeza avuga ko abarezi bakwiriye kuzafata neza iyi nkunga babonye ndetse ko abibwiraga ko igifaransa cyacitse burundu atari byo ahubwo hakwiriye gushyirwamo imbaraga mu buryo bumwe cyangwa ubundi mu myigirize y’igifaransa.
Ururimi rw’Igifaransa rwigishwa mu mashuri abanza, ayisumbuye hakaba n’amashami y’indimi yiga igifaransa nk’isomo ry’ibanze.
Imibare yo mu 2018 y’Ikigo cy’Abanyamerika cy’Ibarurishamibare yerekana ko ururimi rw’igifaransa ruvugwa n’abarenga miliyoni 275 bo mu bihugu bitandukanye byo ku Isi byiganjemo ibyo muri Afurika.


text:
Mu gihe cy’imyaka ibarirwa muri mirongo, Christine Uwimana ntiyabashaga kuzuza icyangombwa na kimwe gikenera amazina ya se umubyara. Ahagenewe iryo zina yarahihoreraga, bigaragaza icyeragati yarimo, cyangwa se akuzuzamo ngo “ntazwi”.
Nta na byinshi yashoboraga kumenya kuri nyina umubyara yabuze akiri uruhinja mu Rwanda, uretse amazina ye gusa. Ubu, ku myaka 48 y’amavuko, Uwimana ashobora noneho gutanga izina rya se umubyara, Godefroid Nyiribakwe. Si ibyo gusa, yanasobanukiwe byinshi kuri nyina umubyara, Anyesi Kabarenzi.
Uyu muganga w’inzobere mu buvuzi bw’indwara zo mu mutwe ukorera i Lausanne mu Busuwisi mu magambo ye, umwirondoro wuzuye w’inkomoko ye ni “impamyabumenyi ihebuje izindi zose yigeze abona.”
Ababyeyi b’umubiri ba Uwimana bombi baguye mu buroko nyuma y’ihirikwa ry’ubutegetsi ryo mu w’1973 mu Rwanda. Amakuru atatanye ku byerekeye ubuzima bwabo n’uko bapfuye yaje gutahurwa mu biganiro by’uruhererekana serivisi y’Ikirundi n’Ikinyarwanda y’Ijwi ry’Amerika yakoze ku migendekere y’iryo hirikwa ry’ubutegetsi ndetse n’uguceceka gukabije ku birebana n’abaritakarijemo ubuzima.
Nibura abagera kuri 56 bivugwa ko bishwe mu bihe byakurikiye iyo kudeta, nk’uko bikubiye muri raporo y’umuryango Amnesty International. Uwo mubare kandi wanemejwe n’umutegetsi wari ushinzwe kumenyesha imiryango yabo nyuma y’aho urukiko rutegetse leta gutanga impozamarira mu mafaranga kubera iyicwa ryabo.
Nyamara igikorwa nk’icyo cyarindiriye umwaka wa 1985 kugira ngo kibeho. Hagati aho, imiryango ya ba nyakwigendera yaciwe mu murwa mukuru, Kigali, baguma aho nta gakuru ku babo mbese bari mu gihirahiro imyaka myinshi. Wasangaga abantu batewe ubwoba cyane no kuba banaganira ku ibura ry’abo ku mugaragaro.
Ikiganiro cyiswe “Rwanda 1973- Inkuru yabuze kibara” cyabashije kumenera muri uko guceceka kuva hagati mu mwaka ushize, mu biganiro 22 by’isaha buri kimwe byatambutswaga buri cyumweru kuva ku itariki ya 2 y’ukwezi kwa 8 kugeza ku ya 27 y’ukwa 12. Urwo ruhererekane rw’ibiganiro mu rurimi rw’Ikinyarwanda rwasubiyemo ibyo bihe byose kuva ku itariki ya 5 y’ukwa 7, ubwo Jenerali Yuvenali Habyarimana yafataga ubutegetsi abwambuye perezida wa mbere watowe ari we Grégoire Kayibanda.
Habyarimana wo mu bwoko bw’Abahutu ukomoka mu gice cy’amajyaruguru y’u Rwanda, yabanje gutegeka igihugu mu buryo bwa gisirikare, hanyuma kuva muw’1978 aba perezida kugeza ubwo indege ye irasiwe muri Mata 1994, igikorwa gifatwa na benshi nk’imbarutso y’ibitero bya jenoside ku bo mu bwoko bw’abatutsi n’abari babashyigikiye.
Nyuma yo gukorerwa kudeta, Kayibanda yarafashwe arafungwa, hamwe n’abandi babarirwa muri mirongo, biganjemo abanyapolitiki ndetse n’abasirikare bakuru. Uruhererekane rw’ibiganiro by’Ijwi ry’Amerika rwashoboye nibura gutahura ibyerekeye urupfu rw’abagabo 55 n’umugore umwe. Abagera kuri 15 baba barishwe barashwe mu mezi make yakurikiye kudeta. Abandi nibura batanu bagiye bicirwa mu bikorwa byitirirwaga kubimurira mu yandi magereza byakorwaga mu gihe cy’ijoro.
Ni mu gihe 20 basigaye-bamwe muri bo bashoboye kumara imyaka igera kuri 3 mbere yo gupfa bicishijwe inzara. Abapfakazi n’imfubyi basizwe na ba nyakwigendera bagaragarije akababaro kabo uwayoboraga ikiganiro ku Ijwi ry’Amerika akaba n’umushakashatsi ari we Venuste Nshimiyimana. Yashoboye kuganira n’umugabo umwe rukumbi warokotse ubwo bwicanyi, ndetse n’abandi bantu babarirwa muri mirongo bafite amakuru afatika ku byabaye, abo barimo abahoze ari abasirikare bakuru ndetse n’abakoraga mu rwego rw’ubucamanza ubwo ibyo byabaga.
Yanasabye abakurikira ikiganiro kubaza ibibazo, byanaba ngombwa bagatanga inyunganizi, harimo no kuba batanga amakuru yerekeranye n’aho imibiri ya ba nyakwigendera yaba yaragiye itabwa. Ku bwa James Gasana, umushakashatsi mu bijyanye n’amateka wakurikiranye ibi biganiro, imisanzu yabo muri iki kiganiro yatanze umucyo kuri iki gice cy’amateka y’u Rwanda, ibyo bikaba bitanga urufunguzo ku biganiro n’ubushakashatsi byisumbuyeho.
Gasana, w’imyaka 70 y’amavuko wananditse igitabo ku bihe byakurikiye biganisha no mu gihe yari Minisitiri muri Guverinoma mu ntangiriro ya za 90 avuga ko “abantu benshi bari bazi iby’ubu bwicanyi”. Akavuga ko bitewe n’uko byinshi mu byaha byagiye biba ntihagire abemera ko byakozwe n’ababikoze ntibabiryozwe, “ibyo byateye igikomere kinini mu muryango nyarwanda”
Aganira n’Ijwi ry’Amerika iwe mu Busuwisi, Gasana yagize ati: "Ubutabera budatanzwe, ni ikibazo gikomeye cyane."
Ikiganiro cyo ku itariki 4 y’ukwa 10 umunyamakuru Venuste Nshimiyimana yakigeneye Kabarenzi, umwe mu bagore babiri bari imfungwa muri icyo gihe. Ubwo yafatwaga mu ntangiriro z’ukwa 7, 1973, yari afite imyaka 24, akora nk’umusosiyale mu bitaro bikuru bya Kigali. Impamvu yatawe muri yombi ntiyamenyekanye, n'ubwo bishobora kuba byaraturutse ku isano yari hagati ye na Godefroid Nyiribakwe, umugabo wa mukuru we wakoraga muri Minisiteri y’abakozi ba leta mu gihe cy’ubutegetsi bwa Kayibanda.
Nyuma y’amezi atandatu atawe muri yombi akoherezwa muri gereza ya Kigali, yaje kubyara umwana w’umukobwa abyariye ku bitaro yahoze akorera. Yirinze kuvuga amazina ya se. Nyuma y’icyumweru kimwe, Kabarenzi yaje kwamburwa wa mwana ahabwa undi mubyeyi ngo amurere.
Ukwezi kwakurikiyeho, mu kwa kabiri kw’1974, imfungwa za kudeta zimuriwe muri gereza ya Gisenyi n’iya Ruhengeri. Kabarenzi yari umwe mu barenga 20 bajyanywe mu ya Ruhengeri, ahazwi nka Musanze kuri ubu, hafatwa nk’umujyi mukuru w’intara y’Amajyaruguru.
Aho mu Ruhengeri, imfungwa za kudeta zarakubitwaga ndetse zigakorerwa iyicarubozo hifashishijwe amashanyarazi, nk’uko abagabo babiri bandi bahafungiwe muri icyo gihe babibwiye Ijwi ry’Amerika. Nyuma, igihe kimwe mu kwa 9 kw’1976, zitangira imyigaragambyo yo kwiyicisha inzara nk’uburyo bwo kwamagana uko zari zifashwe.
Abo batangabuhamya babwiye Ijwi ry’Amerika ko nyuma y’iminsi mike imfungwa zagerageje guhagarika uko kwiyicisha inzara, ariko abategetsi ba gereza bazima ibiryo.
Bavuga ko imfungwa, zitashoboraga kurebana mu twumba buri umwe yabaga afungiyemo, zatangiye gusenga ziranguruye amajwi no kuririmbira hamwe zihanitse nk’uburyo bwo guterana akanyabugabo muri ibyo bihe bikomeye. Nyamara uko inzara yagendaga irushaho kuzirembya, amajwi na yo yagendaga arembera. Uwa mbere muri bo yapfuye ku munsi wa 34. Uwanyuma, ari we Anyesi Kabarenzi, yashizemo umwuka ku munsi wa 52.
Umukobwa we, Uwimana yabwiye Ijwi ry’Amerika kuri telephone ati: ”Sinari nzi ko yishwe urubozo cyangwa yafashwe nabi bene ako kageni… Sinamenye ko yabaye muri uko kuzimu indi myaka 3 nyuma y’aho mvukiye.”
Mu by’ukuri, Uwimana yari azi bike cyane ku byerekeranye na nyina. Icyakora icukumbura ry’umunyamakuru Nshimiyimana w’Ijwi ry’Amerika ibyo ryaje kubihindura.
Ubwo yashakishaga ibyerekeye Kabarenzi, umunyamakuru yaje kumenya ko hari umwana w’umukobwa yasize, hanyuma yiyemeza gukurikirana ngo amenye aho yaba aherereye n’uko byaba byaramugendekeye. Akorera iwe mu rugo i Londres, yakurikiranye inzira yaje kumuganisha ku kubona Christine Uwimana yarakuze aba mu Busuwisi. Icyo gihe hari mu mpera z’ukwa cyenda, ndetse Uwimana yari yaratangiye gukurikira ibiganiro yakoraga.
Yatekerereje Nshimiyimana uburyo yakuriye i Gitarama, umujyi uri rwagati mu Rwanda ubu hazwi nk’i Muhanga. Umubyeyi Anastaziya Nyirahabimana yamuhaye urukundo rwa kibyeyi, hamwe n’umugabo we, ndetse n’uwo afata nka murumuna we ubu uba mu Bubiligi.
Avuga kuri uwo mubyeyi wamureze, Uwimana yagize ati: "Ni intwari-umuntu w’agatangaza, w’urukundo rwinshi.”
Abo babyeyi bombi barapfuye, ariko Uwimana n’umuvandimwe we bagumye gukundana. Bernadette Tuyishime yabwiye Ijwi ry’Amerika ati: ”Nakuze nzi ko Christine ari mukuru wanjye kandi na n’ubu ndacyabyizera uko.”
Umuryango wateye Uwimana akanyabugabo mu myigire ye, ndetse aza gukurikirana ibijyanye n’ubuvuzi bw’indwara zo mu mutwe mu Rwanda. Yaje kujya mu Busuwisi muw’2006 gukomerezayo amasomo kuri Kaminuza ya Geneva, nyuma aza gukora mu bitaro bitandukanye by’aho, kuva mu myaka myinshi ishize, ubu ni umuganga wigenga ukorera mu mujyi wa Lausanne.
Uko imyaka yagendaga ishira, Uwimana yarushagaho kumva anyotewe no kumenya ibyerekeye ababyeyi bamubyara. Muw’1985, akiri umwangavu, yaje kumenya bike ku byerekeranye na nyina Kabarenzi, birimo n’amakuru ko yapfuye. Ati: ”Namenye gusa amazina ye. Nari narabonye n’ifoto. Numvaga banavuga ko yari umuhanga, umunyabuntu. Ibyo gusa.”
Naho ku byerekeye se byo, yari afite ibitekerezo bitatu: Fiyanse utazwi amazina, umukunzi utaramenyekanye cyangwa se umukozi wihariye wa leta. Yanagerageje gusaba ufitanye amasano n’uwo mukozi wa leta yakekaga, ko bakoresha ibizamini by’uturemangingo-sano, ariko arabyangirwa.
Uko gukeka Uwimana yaje kugusangiza umunyamakuru Nshimiyimana, wari waratangiye kubikoraho ubushakashatsi. Umunyamakuru yashoboye gusaba uwo muntu, ubu uba mu Bufaransa, ko yakwemera gukoresha ibizamini by’uturemangingo-sano cyangwa se DNA, nk’uko Uwimana yari yarabimusabye. Mu mpera z’ukwa 10, ibizamini byakozwe na laboratwari y’ibitaro byo mu Busuwisi byasohotse bigaragaza ko bombi bahuje. Ko bombi se ubabyara ari umwe, ari we Godefroid Nyiribakwe.
Uwimana, wahindutse nk’izingiro ry’ikiganiro cyo ku ya 6 y’ukwa 12 yabwiye Ijwi ry’Amerika ati: ”Ubu noneho izina rye ndarizi.” Muri icyo kiganiro, ibyavuye muri ibyo bizamini byashyizwe ahagaragara.
Uwimana yashimye Ijwi ry’Amerika ku kuba ryaratanze urubuga “ruvugirwamo ibintu ubundi byafatwaga nk’ikizira.” Ati: ”Mwatumye abantu benshi batobora baravuga. Ku bw’ibyo, mwabashije kunsubiza ababyeyi banjye.”
Albert Bizindori, uyoboye itsinda ry’abana bakomoka ku bishwe mu gihe cya kudeta, yabwiye Ijwi ry’Amerika, ati: “Ibyishimo mwazaniye Christine ni ibyacu twese. Mu myaka 47 yose, bakoze buri kimwe mu rwego rwo kugumisha ababyeyi bacu mu mwijima, bibwira ko bazibagirana. Ariko biturutse ku Ijwi ry’Amerika, ubu abanyarwanda bose bamenye ko bishwe bazize akarengane. Ubu bari mu mateka y’u Rwanda.”
Bizindori yasabye ko abakomoka ku baguye muri kudeta n’ibyayikurikiye ndetse n’ababa bakomoka ku babishe bahurizwa hamwe bakaganira ku kahise- nk’uburyo bwo kuvurana ibikomere, hatagamijwe guhora. Yongeraho ko gushyira hanze ayo mateka “byaganisha ku bumwe n’ubwiyunge nyabwo.”
Abandi bo basabye ko hashyirwaho urwibutso rw’abishwe muri icyo gihe.
Abo barimo Clarisse Kayisire wakurikiranaga ibi biganiro ari i Ottawa muri Kanada, wagize ati: ”Ndasaba leta ko yabubakira urwibutso… ahantu hajya hashyirwa indabo mu rwego rwo kubazirikana.” Uyu yavuye mu Rwanda afite imyaka 24, mbere gato ya Jenoside yo muw’1994 yatwaye ubuzima bwa bamwe mu bagize umuryango we. Yavuze ko ari ngombwa guhangara ukuri kubabaje. Ati: ”Tugomba kubivuga, n'ubwo bwose bitaba byiza.”
Uwimana atekereza ku kuba amakuru y’imenyekana rya se ashobora kudashimisha abavandimwe bahuje amaraso. Gusa agashimangira ko “atagambiriye gukurura ishyari”, ariko yakwishimira kumenya byinshi kuri se Nyiribakwe, nko kumenya aho yavukiye, aho yakuriye n’aho yize.
Hagati aho, Uwimana yashoboye kubona ifoto ya se mu kinyamakuru, arayikata, hanyuma ayomeka ku yandi. Iri hamwe n’ay’umuryango we arimo: ay’abana be batatu yabyaranye n’umugabo we, ab’umugabo we arera batatu, ndetse n’iy’umugabo we, mwarimu Marc Pidoux.
Abana yabyaye-abakobwa babiri n’umuhungu, bari mu kigero cy’imyaka hagati ya 12 na 17, avuga ko “bahoraga bamubaza se wamubyaye uwo ari we. Ati: ”Ubu bashoboye kutwuzuriza igisekuru cy’umuryango. Ni we gice cyaburaga... Ubu amateka yanjye aruzuye.”


text:
Cryolipolysis Ibinure bikonjesha Imashini ikonjesha Igikoresho cya 4 Igikoresho
Incamake
Igitekerezo
Ibyiza
Parameter
Amahirwe Makuru Yisoko
Umubare munini wabaturage wibanze ku kureba neza (indyo, imyitozo, inzira)
• Cryolipolysis itwara abarwayi bashya kumuyoboro mwiza
- Kugereranya ~ 30% ni shyashya kubwiza
- Imyitozo yatangaje ko umubare munini wabarwayi babagabo
• Ubwihindurize muburyo bwo kuvura, bivamo imiti myinshi kumurwayi
- Umuti wo Guhinduka
• Abasaba bashya barimo kwagura ahantu hashobora kuvurwa
Hagarika ibinure binangiye, Vuga OYA kubaga
Uburyo bwo gukonjesha ibinure bya Cool-Slimming ni ivuriro ryerekanwe kandi rihindura umubiri muburyo bwiza kandi bukonjesha ibinure bidakenewe neza utabanje kubagwa cyangwa kumanura.
Icara Inyuma, Humura, kandi Usezeye Ibinure Byinangiye
Nyuma yuko wowe na muganga wawe bahisemo ahantu (s) ugomba kuvurirwa, igikoresho gishyizwe kumubiri wawe kandi hagakoreshwa ubukonje bugenzurwa.Mugihe cyawe, wumve neza gusoma, kugenzura imeri, cyangwa gufata akanya gato.
Ongera uhindure umubiri wawe
Urashobora kugabanya ibinure ahantu henshi mumubiri wawe hamwe na Cool-Slimming, kandi amasomo yinyongera azamura ibisubizo byawe.Umuguzi wawe azagufasha gukora gahunda yo kuvura yihariye kubwawe.
Inyungu y'ibikorwa
● Umuyobozi mumasoko adahwitse yo gushushanya / kugabanya amavuta
● Guhoraho, kugaragara neza no kwitoza / guhaza abarwayi
Guhatira agaciro k'ubukungu
360 ° tekinoroji yo gukonjesha hamwe nibikombe bihinduka
System Sisitemu zose zo gukonjesha 360 ° zihuza tekinoloji eshatu zumuvuduko ukabije wa vacuum, gukonjesha no kumurika.
Bifite ibikoresho bine bisimburwa na ergonomic, abasaba bane barashobora gukora icyarimwe;ubunini butatu bwibikonje byihariye.Kandi ifite ibikoresho byabashoramari babigize umwuga barashobora kuvura ahantu hatandukanye.
1. Abashaka kunonosora umurongo ariko batinya ibyago bya liposuction hamwe nubuvuzi nyuma yo gukira mugihe cyo gukira
2. Ntabwo imyitozo ngororamubiri cyangwa imirire bishobora guteza imbere umubyibuho ukabije nko munda yo hepfo
3. Ubuzima buhuze, nta mwanya wo gukora siporo, ariko ukeneye kugira umurongo mwiza vuba


text: Abayahudi bongera gufata amabuye yo kumutera. Ni bwo Yezu ababwiye ati «Naberetse ibikorwa byiza byinshi bituruka kuri Data, none muri ibyo bikorwa icyo munterera amabuye ni ikihe?» Abayahudi baramusubiza bati «Si igikorwa cyiza gituma tugutera amabuye; turakuziza igitutsi ututse Imana, kuko uri umuntu maze ukigira Imana.» Yezu arabasubiza ati «Mu Mategeko yanyu ntihanditse ngo ‘Naravuze nti: muri imana’? Ubwo Amategeko yita imana ababwiwe ijambo ry’Imana, kandi Ibyanditswe bidashobora kuvuguruzwa, mushobora mute kubwira uwo Data yatagatifuje akamutuma mu nsi, ngo ‘Uratuka Imana’, ari uko ngize nti ‘Ndi Umwana w’Imana’? Niba koko ndakora ibikorwa bya Data, nimureke kunyemera. Ariko niba mbikora, maze mukanga kunyemera, nimwemere byibura ibikorwa nkora kugira ngo mumenye kandi mwemere ko Data andimo nanjye nkaba muri Data.» Nuko bongera gushaka kumufata, abaca mu myanya y’intoki. Asubira hakurya ya Yorudani, aho Yohani yajyaga abatiriza mbere, agumayo. Abantu benshi barahamusanga bavuga bati «Nta gitangaza na kimwe Yohani yigeze akora, ariko ibyo yamuvuzeho byari ukuri.» Abari aho benshi baramwemera.


text:
Ku wa 2 w’icya 32Gisanzwe A, 14 Ugushyingo 2017
Amasomo:
Isomo rya 1: Buh 2, 23-3, 9
Zab 34 (33), 2-3.16-19
Ivanjili: Lk 17, 7-10
Amasomo ya none ahuje rwose n’uku kwezi kwa cumi na kumwe kugenewe gusabira roho zo muri Purugatori. Kuyazirikana byadufasha kumva ko tugana aheza ari na byo bituma dukora ibyo dushinzwe mu bwiyoroshye nta kwishongora.
Isomo rya mbere ryo mu gitabo cy’Ubuhanga turarimenyereye ku munsi mukuru w’abatagatifu bose. Ahenshi bahanika indirimbo basubira muri ayo magambo twumvise mu isomo rya mbere. Twahereye mu mpera z’umutwe wa kabiri tuzirikana ko Imana yaremeye muntu kudashanguka kuko yamuremanye ishusho yayo. Twanasobanukiwe ko icyatumye urupfu rwaduka ari ishyari Sekibi yagiriye muntu. Yamutandukanyije n’Imana maze urupfu rwa roho ruramwigabiza. Tuzirikane ko n’ubu Shitani ihora ihekenya amenyo. Umujinya urayisya iyo ibona abantu bari mu nzira nziza igana Imana. Ni yo mpamvu ari ngombwa guhora turi maso kandi dushaka icyadufasha gutsinda imitego y’iyo nyagwa.
Uko biri kose, igitabo cy’Ubuhanga cyaduhumurije muri aya magambo: “Roho z’intungane ziri mu biganza by’Imana, kandi nta n’igitotezo kizongera kubageraho”. Kuba kuri iyi si umuntu ashakisha ubutungane akenshi bimukururira gusuzugurwa. Hari abamufata nk’indangare. Niba ari umukoresha ugirira urugwiro abakozi ndetse akabahemba abarengerezaho, hari abamufata nka rugabishabirenge cyangwa umupfayongo. Uwihangana akababarira abamutoteza abamututse akabihorera akituriza, hari abamwita imbwa. Bibwira ko azapfa atyo nta kindi! Nyamara twabwiwe ko abantu nk’abo babayeho bigengesera baharanira ubutungane bibereye mu mahoro mu gihe mu maso y’ibiburabwenge (ibipfamutima) babaye nk’aho bapfuye byarangiye. Igitabo cy’Ubuhanga cyaduhaye ingingo nyinshi zumvikanisha ko uko byagenda kose kubaho mu nzira z’Uhoraho bizageza mu birori n’ibyishimo by’ubuzima buzima bwa bundi butazima.
Ibyo Ubuhanga butubwira, nibyuzurizwe mu Ivanjili ya none. Yezu Kirisitu atwigisha kuba abagaragu biyoroshya. Ni mu murimo yadushinze. Yabibwiye abigishwa be ati: “Namwe ni uko, nimurangiza gukora icyo mwategetswe cyose, mujye muvuga muti ‘Turi abagaragu nk’abandi: twakoze ibyo twari dushinzwe’”. Tuzirikane ko ibyo yabibwiraga intumwa ze. Umurimo zishinzwe ni ukuzamenyesha iby’Ingoma y’Imana mu bantu bose. Izasagamba neza nibihatira kuyamamaza mu muco wizera ubuzima buzaza barangwa n’ukwiyoroshya n’ukwicishabugufi.
Ugusagamba kw’Ingoma y’Imana kubangamirwa n’amatwara ataboneye y’ababatijwe. Iyo bihaye kuba mu isi bitandukanye n’ubutumwa Nyagasani yabahaye, ntibaba bagishoboye gutuma urumuri rwe rukwira hose. Biba agahomamunwa iyo abinjiye mu muhamagaro wo kuberaho gusa Ingoma y’Imana baranzwe n’intege nke nta kurwanyarwanya ngo batagira uw’umutima woroheje bagusha.
Ni ugusabirana dushyizeho umwete kandi tugafashanya. Abalayiki n’abihayimana dufite inshingamo ikomeye muri iyi si inyuzamo ikarangwa n’umwijima. Amizero yacu ni ukuzinjira mu ijuru hamwe n’abavandimwe bacu. Tubiharanire buri munsi.
Yezu Kirisitu asingizwe. Umubyeyi Bikira Mariya aduhakirwe. Abatagatifu bose badusabire kuri Data Unshoborabyose.
Padiri Cyprien Bizimana


text:
Inyigisho yo ku wa gatandatu w’icyumweru cya 18 gisannzwe
Amasomo: Hab 1, 12-2,4; Mt 17, 14-20
Amasomo matagatifu yo kuri uyu wagatandatu aratwereka ko kubana n’Imana ari byo bituma umuntu agira ubuzima. Irya mbere riti: “…intungane izabeshwaho n’ubudahemuka bwayo”; naho Ivanjili iti: “iyo mugira ukwemera kungana n’impeke y’ururo, …”. Iyo uyazirikanye yombi ubona ko mu kudushishikariza isengesho ashimangira ya migenzo itatu ikomeye yitwa nyobokama: ukwemera, ukwizera n’urukundo.
Isomo rya mbere riratwigisha gusenga. Isengesho ntabwo ari amagambo yagenwe adahinduka (formules), cyangwa yafashwe mu mutwe. Isengesho ni ikiganiro, ni ubuzima. Mu isengesho muntu asanga Imana uko ari, bitewe n’ibihe arimo, byiza cyangwa ser bikomeye, kandi n’Imana akayisanga uko iri, dore ko yo idahinduka, maze ikamwungura ubumenyi bw’uko imeze n’ugushaka kwayo, kuko mwene muntu nta na rimwe ashobora kubiva i muzingo.
Muri iri somo harimo isengesho ry’umuntu cyangwa umuryango wagirijwe n’ibibazo. Usenga, ni ukuvuga umuryango wa Israheli mu ijwi ry’Umuhanuzi, aribaza iby’igihango yagiranye n’Imana ko azayibera umwana ikamubera umubyeyi, ko azayibera umuryango ikamubera Imana, ko azayumvira nayo ikamurinda. Ese Imana yaba yaribagiwe icyo gihango yagiranye n’umuryango? Kuki umuryango w’Imana wagirijwe impande zose kandi Imana ireba? Kuki irebera ibyo byago biba ku bana bayo? Ibibazo nk’ibi umuntu wese wemera ashobora kubyibaza iyo amerewe nabi. Kubyibaza si bibi. Bimeze nko gutonganya Imana ariko si bibi. Imana ntabwo ishaka ko mu kuyisenga dukora uko dushoboye ngo twibagirwe uko tumerewe. Hari abakristu bakeka ko gutekereza ubuzima bwabo mu gihe cy’isengesho ari ukurangara. Ntabwo ari ukurangara, kuko icyo isengesho rigamije atari ukudukura mu isi, cyangwa kutwibagiza ibibazo byayo. Isengesho si nk’ikinya cya kindi muganga ugutera mu rushinge ku buryo utumva ububabare. Isengesho ni ugusanga Imana kandi nkayisanga mpetse umusaraba wanjye, ntabanje kuwuhisha. Ubitekereje wakumva bisekeje: guhisha umusaraba kugira ngo usenge neza!
Gutonganya Imana nka kuriya ntabwo ari bibi. Ikibi ni uko byaba umwanzuro w’isengesho. Ushatse kumva ibingibi wasoma Zaburi. Hari nyinshi ziteye zitya. Aho ayo masengesho abera meza ni uko asoza nk’iri somo rya none aho usenga asoza yiringira Imana agira ati: “… Ni koko, azarimbuka umuntu wuzuye ubwirasi, naho intungane izabeshwaho n’ubudahemuka bwayo”. Ngiryo isengesho ry’umuntu ubabaye. Kwiringira Imana no kwirinda guhemuka, ngo ububabare bumwibagize isezerano ry’Imana idahemuka.
Mu Ivanjili, nyuma yo gukora igitangaza, Yezu arasobanura ko ibitangaza bikomoka ku kwemera. Mu Ivanjili yanditwe na Mariko ho iki gitangaza akivuga mu nkuru ihimbaje kandi irambuye kurushaho, akavuga ko ukwemera n’isengesho ari byo byirukana roho mbi. Isengesho, Ukwemera. Kimwe gihamagara ikindi. Tugomba gusenga dusaba ukwemera, kandi nitwemera tuzarushaho gusenga. Byombi ni ingabire z’Imana zituma turushaho gusobanukirwa. Gusobanukirwa n’Imana ubwayo no gusobanukirwa na sekibi n’imitego ye.
Kumenya Imana ni byiza, kandi twese abakristu tubivugaho rumwe. Kuyimenya bitwongerera urukundo tuyifitiye narwo rugatuma na none turushaho kuyimenya. Ni urujya n’uruza rw’ingabire ziduha ubuzima. Ariko kumenya shitani ntabwo tubivugaho rumwe. Tuyimenye tukamenya n’ububi bwayo byatuma turushaho kwanga icyaha. Kuyimenya kandi byatuma turushaho kumenya icyo itinya tukagikora n’icyo ikunda tukagihunga. Ubumenyi n’urukundo twifuza kugira ku Mana iyo bitajyanye no kumenya shitani no kuyivumbura aho iri hose hari ikintu kiba kibuze kandi gikomeye ku muntu wemera, ku buryo no kujya mbere mu buzima bwa roho birushaho kumukomerera.
Turusheho kwihatira kumenya Imana no kuyisenga. Nk’uko Yezu yabivuye, ibyo tubigezeho n’ibitangaza twabikora. Ariko n’ubwo tubiharanira twibuke ko ibyo twakora byose, byose ari ingabire y’Imana. Kandi na none ntitukirengagize utavuga rumwe n’Imana wa mbere ariwe sekibi. Kumwirengagiza ku buryo bamwe mu bemera usanga bavuga ko atabaho, bituma aduca mu rihumye ku buryo bworoshye.
Nyagasani duhe guha agaciro ikintu cyose cyadufasha kukumenya, kugukunda no gutsinda sekibi.
Padiri Jean Colbert NZEYIMANA


text:
Gukunda Igihugu ni ugukunda bene cyo, abagituye nta kuvangura, gukunda ibikigize byose nk’ubutaka, ururimi, umuco, amateka; kugikorera, kubumbatira umutekano n’ubusugire bwacyo, kukitangira byaba ngombwa ukaba wanagipfira.
Gukunda Igihugu ni ugukunda bene cyo, abagituye nta kuvangura, gukunda ibikigize byose nk’ubutaka, ururimi, umuco, amateka; kugikorera, kubumbatira umutekano n’ubusugire bwacyo, kukitangira byaba ngombwa ukaba wanagipfira.
Ibiranga gukunda Igihugu Gukunda Igihugu ku Banyarwanda bigaragarira mu buryo bagiha agaciro kandi bagashishikarira kugikunda, kugikorera no kukitangira.
Abanyarwanda bahurira ku mutima nama utuma bakunda Igihugu cyabo kuko bumva bafite inyungu zimwe, umurage umwe, bakanagira ikerekezo kimwe.
Kuva kera kandi, Abanyarwanda bashima ingirakamaro n’abaharanira ubusugire bw’Igihugu, haba ku rugamba rw’umuheto, mu butegetsi, mu bukungu, mu butabera n’imibereho myiza, n’ahandi.
Indangagaciro zishamikiye ku gukunda Igihugu Mu ndangagaciro zishamikiye ku Gukunda Igihugu, harimo kubaha ubuyobozi, kugira ubwitange, kugira ubutwari, kugira uruhare mu bikorwa by’Igihugu, gucunga neza ibya rubanda, kubungabunga umutekano no kugira ishyaka.
Kubaha ubuyobozi Abanyarwanda bubaha ubuyobozi bwiza n’ibiburanga kandi bakubahiriza amategeko. Abayobozi beza na bo bubaha abo bayobora bakanubahiriza amategeko, ubwo bakaba bahaye agaciro ubuyobozi.
Kugira ubwitange Ubwitange ni ugukora utizigama, ukigomwa inyungu zawe bwite ushyira imbere inyungu rusange n’iz’Igihugu, ndetse byaba ngombwa ugahara ubuzima (NIC, 2014, p.42).
Mu Rwanda rwa kera, hari abatasi n’abatabazi bajyaga ku rugamba bazi neza ko bashobora kugwayo. Hari n’abacengeri bemeraga kuba ibitambo, bakamenera amaraso yabo ishyanga, ku nyungu z’Igihugu.
Muri iki gihe, ubwitange bugaragarira mu bikorwa bigamije guteza imbere Igihugu no kurengera ubusugire bwacyo. Uwitanze ntagomba kwirata ibyo yakoze, ahubwo inyungu zivuyemo azisangira n’abandi.
Kurangwa n’ubutwari Ubutwari bujyana n’ishyaka ryo gukurikirana ibyo umuntu yiyemeje kugeraho, bikavamo igikorwa k’ikirenga gifitiye abandi akamaro, akabikora mu bupfura, mu kwihangana no mu bwitange buhebuje, kandi akirinda ubugwari mu migirire ye, ntagamburuzwe n’amananiza.
Ubutwari bufatwa nko kwiyemeza gukora ikintu ugamije ineza y’abantu benshi, byaba ngombwa ukaba wabizira. Intwari ntizitinya gutanga ubuzima bwazo bitewe n’uko ziba zemera ukuri kandi zikaba ziteguye kugupfira bibaye ngombwa.
Umuco w’ubutwari wo ni amatwara meza abantu bumvikanaho, akabaranga mu buzima bwabo bwa buri munsi, akabaha ikerekezo gihamye, bagamije iterambere rusange n’ubusugire bw’igihugu cyabo.
Mu Rwanda, umuco w’ubutwari ugaragara mu bihe bitandukanye by’amateka y’Igihugu. Amateka ya kera atwereka ko Abanyarwanda bumvaga ko: “U Rwanda rutera rudaterwa”; ibi bikaba byaragaragazaga ikizere bagiriraga ubutwari bw’ingabo zabo.
Amateka kandi atwereka ko kwigomwa inyungu bwite ugamije inyungu rusange ukaba wanakwemera guhara amagara yawe, byaranze Abanyarwanda benshi. Kwanga kurwanirira Igihugu kubera gutinya urupfu ni igisebo k’uwabikoze, n’ubu bamuciraho wa mugani ngo: “Wanga kumenera Igihugu amaraso, imbwa zikayanywera ubusa”.
Kugira ishyaka Abanyarwanda bakunze gukoresha amagambo “kurwana ishyaka” bashaka kuvuga imbaraga n’ubukaka umuntu agira mu gushyigikira ibyo yashyize imbere.
Ishyaka rero ni umutima umuntu agira umutera ubwira bwo gukora ikintu kubera kwanga kurushwa cyangwa kugawa. Ishyaka rituma umuntu ahagurukira gukora icyo akunze, akagikora neza kandi vuba.
Kugira ubushishozi Kugira ubushishozi bijyana no kwitonda; umuntu akareba kure, akamenya ukuri kutagaragarira buri wese. Ubushishozi bufasha mu gutekereza ku biriho n’ibizaza, inyungu n’ingaruka byagira, maze bigatuma umuntu afata ikemezo gikwiye mu gihe nyacyo.
Umuco w’u Rwanda utoza abantu gushishoza, ukabigisha ko nta gikorwa gihutiyeho, ko umuntu ari ubanza kwitonda agatekereza ku byo agiye gukora; bityo, akirinda guhubuka. Ni bwo bavuga ko Uwitonze akama ishashi.
Kubungabunga umutekano Umunyarwanda uboneye amenya ko ashinzwe umutekano w’abantu n’ibintu muri rusange. Umutekano we bwite awukesha umutekano rusange wabungabunzwe na bose. Umutekano uha abantu umwanya wo gutekereza no gukora ibikorwa byiza bibateza imbere ubwabo n’Igihugu kandi bigakorwa mu mudendezo.
Kwagura amarembo twigishijwe ko kubera impamvu zitandukanye zishingiye ku mateka y’Igihugu, iterambere, ubumenyi n’ikoranabuhanga, umuco w’u Rwanda waguye amarembo maze usabana n’imico y’ahandi. Kwagura amarembo bigaragarira mu buryo u Rwanda rubanye n’amahanga, mu korohereza ishoramari, amashuri mpuzamahanga ari mu Rwanda, koroshya urujya n’uruza rw’abantu
Kugira uruhare mu bikorwa by’Igihugu twabonye nez ko buri Munyarwanda afite ijambo mu bimukorerwa. Imiyoborere rero igomba kumushingiraho akagira uruhare mu igenamigambi ry’Igihugu no mu ishyirwa mu bikorwa ryaryo. Abanyarwanda bakwiye kandi kugira uruhare mu ikurikiranabikorwa no mu isuzumabikorwa, mu gutora no gushyiraho ababayobora.
Gucunga neza ibya rubanda byagaragaye neza ko Umunyarwanda ukunda Igihugu amenya gutandukanya ibye bwite n’ibyo acungiye rubanda. Ushinzwe gucunga ibya rubanda arabyubaha, akanagira inshingano zo kubiteza imbere no kubyongera.
Umuyobozi nyawe ni uyoborana umutima akubahiriza Itegeko Nshinga n’andi mategeko, akoresha neza icyubahiro afite, ububasha n’uburenganzira yemerewe.
Kurwanya ruswa n’akarengane twize ko ruswa ari uburyo cyangwa igikorwa byo gukoresha nabi ububasha umuntu yahawe mu nyungu ze bwite.
Ruswa igaragarira mu ngeri nyinshi: kwakira amaturo (impano) anyuranye kugira ngo ukunde ukore icyo wagombaga gukora nta kiguzi, cyangwa se ureke gukora icyo ushinzwe mu nyungu z’uguhaye impano. Ruswa ishobora kuba kandi ikimenyane, icyenewabo, irondakoko n’irondakarere, gutonesha, kuba nyamugwahashashe cyangwa rutemayeze, kwigengesera ngo utiteranya cyangwa se kudakorera igihe ibyo ugomba gukora kugira ngo ukugana namara gusiragira kenshi yibwirize n’ibindi.
Gutandukanya ruswa n’akarengane biragoye, kuko usanga byegeranye cyangwa se kimwe gikomoka ku kindi. Ruswa ikurura akarengane nk’uko akarengane na ko gashobora kuyiha icyuho.
Ruswa imunga umutima nama w’abantu benshi, ikazitira iterambere ry’umuco, poritiki, imibereho myiza y’abaturage n’ubukungu bw’igihugu muri rusange.
Guharanira ubutabera Umunyarwanda w’umutima kandi ukunda Igihugu ke, akora igikwiye mu gihe gikwiye. Aharanira ko buri wese abona ibimugenewe. Mu gihe cy’amakimbirane, ayakemura atabereye cyangwa ngo agire uwo arenganya, agaca urubanza araramye.
Uburinganire n’ubwuzuzanye aho twize ko guteza imbere Igihugu ari inshingano ya buri Munyarwanda: abagore n’abagabo, abakobwa n’abahungu. Kubaha agaciro kangana ni ukubahiriza ihame ry’uburinganire n’ubwuzuzanye mu burere, mu burezi, mu mirimo, mu kuzungura.
Twasoje itorero abayobozi badusabye gushishikariza abandi basore n’inkumi baĝenzi bacu guhugukira kumenya no gukunda igihugu cyacu túrangwa n’indangagaciro zikwiye umunyarwanda nyawe.